Юқори Чирчиқ туманидаги «Ийк ота» зиёратгоҳининг очилиш маросими бўлиб ўтди\nЖорий йилнинг 1 сентябр куни Тошкент вилояти Юқори Чирчиқ туманидаги маданий мерос намунаси бўлган «Ийк ота» зиёратгоҳининг очилиш маросими бўлиб ўтди. Маросимда Тошкент вилояти ҳокими Р Холматов, Тошкент вилояти вакиллигининг бош имом хатиби Хайруллоҳ домла Турматов ва бир қатор нуфузли меҳмонлар иштирок этишди.\nМаълумки, Юқори Чирчиқ туманида ҳам бошқа ҳудудлар сингари ижтимоий-иқтисодий соҳаларда бир қатор таъмирлаш ва реконструкция ишлари амалга оширилмоқда.\nЖумладан, ушбу тумандаги «Ийк ота» зиёратгоҳи ҳам бугунги кун замон талабларига тўла жавоб бера оладиган масканга айлантирилди. Ҳудудда кенг кўламли ободонлаштириш ишлари амалга оширилди.\nШунингдек, зиёратгоҳнинг очилиш маросимида Қуръон тиловати ўқилди ва дуолар қилинди. Сўнгра Тошкент вилояти бош имом хатиби Хайрулла домла Турматов ушбу муқаддас масканда мўмин мусулмонлар ҳамда зиёратга ташриф буюрувчилар учун қулай шароитлар яратиб берилганини эътироф этди. Жумладан, мажмуада намозхона, кутубхона, ҳовлиларнинг кенг ва шинамлиги кишининг дилини яйратади. Хуллас, зиёратга келувчи юртдошларимиз ва хорижий меҳмонлар учун мақбара замонавий зиёратгоҳ сайёҳлик масканига айлантирилган.\nХулоса, ўзлигимизни, тарихимизни англатиб турувчи, аллома аждодларимиз ҳақида хабар берувчи обидаларни кейинги авлодларга асл ҳолида етказишдир.


Ҳарбийлар Мўйноқдаги “Оқ кема” оромгоҳига қувонч улашди - Шимоли-ғарбий ҳарбий округ\n12.07.2021 02:16:38 | 15 | Slider, Янгиликлар\tРаспечатать\nШимоли-ғарбий ҳарбий округ қўшинлари қўмондонлиги ташаббуси билан саҳродаги “Оазис” каби янги ҳаётга нажот бағишлаб турган ва болажонларнинг энг севимли масканига айланиб улгурган Мўйноқдаги “Оқ кема” оромгоҳида Мустақиллигимизнинг 30 йиллик байрамига бағишлаб ватанпарварлик фестивали ўтказилди.\nПрезидентимиз ташаббуси билан қуриб битказилган оромгоҳ айни пайтда болаларнинг таътилни мазмунли ўтишига муносиб ҳисса қўшмоқда.\n“Оқ кема” юртимизнинг энг олис ҳудудда, Нукусдан 225 км узоқликда жойлашган соғломлаштириш оромгоҳи бўлиб, у ерда маданий ҳордиқ чиқариш билан биргаликда болаларнинг интеллектуал салоҳиятини ривожлантириш, уларнинг турли йўналишларда билим ва малакаларини мустаҳкамлаш учун тажрибали педагог-ходимлар кўмак бермоқда. Оромгоҳ ҳар бир навбатда 250 нафар болани қабул қилишга мўлжалланган. Ўн икки кун давом этадиган бир навбат қизиқарли ва мазмундор режа асосида болаларга қувонч улашга хизмат қилади.\nҲарбий хизматчилардан иборат бўлган “Ватанпарварлик карвони”нинг келиши оромгоҳда мазза қилиб дам олаётган болаларда катта қизиқиш уйғотди.\nДастлаб, жамоавий жипсликни таъминлаш мақсадида ўтказилган ҳарбийлашган эстафетада иштирокчилар газниқобларни кийиш, тўсиқларни биргаликда енгиб ўтиш ҳамда автоматни нотўлиқ қисмларга ажратиб-йиғиш каби шартларда ўзаро куч синашди. Болалардаги ҳарбийликка бўлган қизиқиш мусобақада намоён бўлди.\nНукус гарнизонидаги Сафарбарлик чақируви резерви батальонида айни вақтда хизмат қилаётган йигитлар болаларни эстафета шартлари билан таништириб, жамоаларни баҳолаб боришди. Якунда энг эпчил ва чаққон жамоа аъзолари ташкилотчилар томонидан фахрий ёрлиқлар билан тақдирланди.\nЮртимизда жорий этилган карантин қоидаларига қатъий амал қилинган ҳолда ўтказилган фестиваль очиқ майдонда давом этди. Оромгоҳ ҳудудининг марказидан ўрин олган амфитеатрда тартиб билан жойлашган болажонлар байрам томошасини интиқ билан кутишди.\nНукус гарнизони ҳарбий оркестри ҳамда Мўйноқ тумани маданият бўлими хонандалари томонидан ижро этилган куй ва қўшиқлар барчани рақсга чорлади. Муддатли ҳарбий хизматчилар томонидан намойиш этилган қурол билан саф элементлари барчада катта таассуротлар қолдирган бўлса, фокус устаси ва масхарабознинг чиқишлари болаларни ҳайратда қолдирди.\nҚувончли лаҳзаларга тўлган байрам томошаси ҳеч кимни беэътибор қолдирмади. Ёзги таътилни сермазмун ўтказаётган болажонларда ҳабийлар билан учрашув унутилмас таассуротлар қолдириши табиий.\nФестиваль якунида, оромгоҳ маъмурияти ажойиб концерт дастурини ташкил этиб келган ҳарбий хизматчилар ва меҳмонларга ўзларининг миннатдорлигини билдиришди.\nТаъкидлаш жоизки, Мудофаа вазирлиги раҳбариятининг ташаббуси билан юртимизнинг энг олис ҳудудларида хизмат қилаётган ҳарбий хизматчиларнинг фарзандлари учун ҳам ёзги оромгоҳларда дам олишлари учун бир қатор имтиёзлар яратилган. Ана шундай ташаббуслардан яқинда Шимоли-ғарбий ҳарбий округ қўшинларида хизмат қилаётган бир гуруҳ ҳарбийларнинг 31 нафар фарзанди фойдаланиб, имтиёзли йўлланма асосида Мўйноқ туманидаги “Оқ кема” соғломлаштириш оромгоҳида дам олиш имконига эга бўлди. Оромгоҳда дам олиш учун ҳар бир йўлланманинг 70 фоиз нархи Мудофаа вазирлиги томонидан, қолган 30 фоизи ҳарбий хизматчилар томонида тўланиши белгиланган.


Қирғизистонда 19 ёшли ИШИД одам ёлловчиси қўлга олинди\n12:08 / 16.11.2015\nҚирғизистон ИИВ ходимлари Сурия ва Ироқдаги қуролли можароларда бир қатор террористик гуруҳлар таркибида жанг олиб борадиган одамларни ёллаш билан шуғулланган 19 ёшли республика фуқаросини қўлга олди. Бу ҳақда 16 ноябрь куни маҳкама матбуот хизмати хабар қилди.\n“Гумондор шахс Ўш шаҳри (вилоят маркази) ва Ўш вилояти фуқароларини Сурия-Ироқ ҳудудида террористик бирлашмалар таркибида жанг олиб боришга ёллаш ҳамда уларни жўнатиш каналларини аниқлашга қаратилган тезкор қидирув амалиёти жараёнида қўлга олинди”, - дейилади хабарда. Қўлга олинган эркак кишининг исм-шарифи ҳозирча ошкор қилингани йўқ.\n“Мазкур шахс ёллаш ишларидан ташқари, можаро ҳудудларига етиб боришгача бўлган молиявий, ҳужжатларни расмийлаштириш ва авиачипталарни сотиб олиш каби ишлар билан ҳам шуғулланган”, - дея тасдиқламоқда ИИВ. Ёлловчи шахснинг уйи тинтув қилинганида, қўлбола портловчи ускуна, ёнувчи моддалар солинган шиша идиш ва тақиқланган диний адабиётлар топилган.\nАввалроқ эса мазкур фуқаронинг қўлбола портловчи ускуна ёрдамида террористик акция ташкил этишга тайёргарлик кўраётгани тўғрисида маълумотлар қўлга киритилган эди.\nҚирғиз ҳукумати маълумотларига кўра, Сурия ва Ироқ ҳудудида фаолият кўрсатаётган террористик жиноий тузилмалар таркибида 500 нафарга яқин республика фуқароси ҳаракатланмоқда. Уларнинг 120 нафари аёллардир.


Fscore футболга пул тикиш учун энг яхши ёрдамчиларидан бири\nФутболга ақл билан пул тикиш учун сизга жуда кўп муҳим маълумотлар керак бўлади. Биринчи навбатда, иккала жамоанинг аввалги футбол ўйин натижаларини ҳамда аввалги ўзаро учрашувлар статистикасини билишингиз керак. Бунинг учун бундай маълумотларни тўплайдиган турли хил livescore хизматлари мавжуд. Бугунги кунда бу турдаги энг яхши бепул хизматлардан бири Fscore.uz ҳисобланади.\nТоп европа чемпионатлари бутун дунё миллионлаб мухлислар ва томошабинлар томонидан кузатиб борилади. Аммо бугунги кун футболи фақат топ европа лигаларидан иборат эмас. Ҳар бир мамлакатда асосий лигадан бошлаб ёшлар ва талабалар мусобақаларига қадар кўплаб чемпионатлар мавжуд. Бу ўйинларнинг барчаси учун букмейкерлар ставкаларни қабул қиладилар. Fscore.uz футбол натижаларини нафақат асосий чемпионатларда, балки кичик мусобақаларда ҳам кузатиш имконини беради. Бу livescore порталининг асосий афзаллиги ҳисобланади. Масалан, таиланд тилини билмасдан туриб футбол бўйича Таиланд ўсмирлар чемпионати ҳақида маълумот топиш мумкин эмас. Аммо Fscore сайтида барча асосий статистик маълумотлар ва ўйин натижалари мавжуд. Булар қизиққан ўйинингиз учун ақлли ва фойдали пул тикишга етарлидир.\nСайтда ўтган учрашувлар натижаларидан ташқари бугунги ва эртанги кун учун барча ўйинларнинг батафсил жадвали келтирилади. Улардаги лигаларни алифбо тартибида ёки бошланиш вақти бўйича саралашингиз мумкин. Live футбол режимида пул тикишни яхши кўрадиганлар учун статистик маълумотлар мавжуд ва онлайн режимда янгилаб борилади.\nОнлайн ўйин натижалари Fscore.uz билан\nАввалги ўйинлар натижалар муҳим маълумот ҳисобланадир, аммо бундан ташқари, учрашув натижасига таъсир қилувчи бошқа омиллар ҳам мавжуд. Fscore.uz сайтида қуйидаги статистик маълумотларни учратишингиз мумкин:\nҲар бир жамоанинг тўпга эгалик қилиш фоизи.\nҲужумлар сони ва хавфли ҳужумлар сони.\nБурчак ва жарима зарбалари сони.\nДарвоза томон зарбалар. Бунда статистик маълумотлар дарвоза томонга зарбалар, дарвоза устунига зарбаларга ва блокировка қилинган зарбаларга бўлинади.\nҚоидабузарликлар ва карточкалар.\nБундан ташқари, шахсий учрашувлар учун ҳам статистик маълумотлар мавжуд. Бу ерда жамоаларнинг барча учрашувлар тарихини ҳам кўришингиз мумкин. Шунингдек, барча учрашувлар давомида урилган ва ўтказиб юборилган тўпларнинг умумий сони ҳам кўрсатилади. Fscore.uz сайтидаги шахсий учрашувлар статистикасининг яна бир афзаллиги фақат ўйин натижаларигина эмас, балки карточкалар сонининг кўрсатилишидадир. Гап дерби ҳақида кетганда, бу жуда муҳим аҳамиятга эга. Улардан баъзилари жуда баҳсларга бой бўлади, хусусан, жамоалар ўйин давомида бир нечта қизил карточкалар олиши мумкин ва бу муайян қарама-қаршилик учун одатий ҳол ҳисобланади.\nФойдаланувчилар футбол ўйинлари натижаларидан ташқари барча чемпионатлар жадваллари ва турнир жадвалларидан ҳам фойдаланишлари мумкин. Бундан ташқари, жамоалар ва футболчилар ҳақида маълумотларни кўриб чиқишингиз мумкин: жамоа таркиби, қайси турнирларда иштирок этаётгани, уларнинг ҳар бирида неча марта ўйнагани, карточкалар сони.\nСайт дизайни мобил телефонлар учун тўлиқ мослаштирилган. Кўпроқ қулайлик яратиш мақсадида Андроид учун илова ишлаб чиқилган. У бир хил функсияларга эга ва уни Google Play дан юклаб олиш мумкин.\nФутболчиларимизнинг янги либоси дизайнини биргаликда танлаймиз. Айтганча, совғаси ҳам бор...\nҲалоллик, тотализатор, келишилган ўйинлар – Абдусалом Азизов ЎФА конференциясида сўзга чиқди\nОдил Аҳмедов: Уммоннинг асосий дарвозабони майдонга тушмаслиги бизга ёрдам бериши мумкин\nАлишер Узоқов танқидлардан сўнг футбол ўйинларини шарҳламай қўйди...(ми?)\nИгорь Шквирин: “Қашшоқ болакайлардан яхши футболчилар кўпроқ етишиб чиқади”\nЎзбекистонда Криштиану Роналду тўп сурадиган футбол клуби академияси очилади\nРоналду 4 феврал 2020 15:41\nФутбол натижаларини нафақат асосий чемпионатларда ⚽\nYat 4 феврал 2020 19:43\nAhmed 6 феврал 2020 16:32\nBashoratlari и Oddiy


“Ёшлар дафтари” – ёшлар учун имкониятлар яратмоқда | Ўзбекистон Халқ демократик партияси\n2021-05-25 15:05:20 711\nМоддий ёрдам ва ижтимоий кўмакка муҳтож аҳоли қатламлари, жумладан, ишсиз ёшлар ва хотин-қизлар бандлигини таъминлашда “Ёшлар дафтари” ва “Аёллар дафтари” тизими асосида манзилли ишлаш ижобий натижалар бермоқда. Бу борада амалга оширилаётган ишлар самарадорлиги Ўзбекистон халқ демократик партияси депутатларининг доимий эътиборида турибди.\nКуни кеча туман ҳокимлигида ташкил этилган тадбирда бандлиги таъминланмаган бир гуруҳ ёшларга фаолиятларидан келиб чиққан ҳолда меҳнат қуроллари топширилди. Жумладан, тадбиркорлик билан шуғулланиш истагидаги йигит-қизларга 20 та тикув машинаси, 4 та мотокультуватор, 10 та пайвандлаш ускунаси топширилди.\nЁшлар билан суҳбатда уларга тадбиркорлик фаолиятларини бошлашлари учун тегишли тавсия, маслаҳатлар берилди.\nЎзХДП Амударё туман Кенгаши


Россиядаги оғир иқтисодий вазият сабаб Марказий Осиё минтақасига хориждан пул ўтказмалари ҳажми 25 фоизга қисқариши кутилмоқда.\nЖаҳон банки экспертларининг таҳлилларига кўра, Марказий Осиёдаги кўплаб давлатлар иқтисодиёти Россиядан пул ўтказмаларига боғлиқ. Хусусан, 2021 йилнинг дастлабки 9 ойи давомида Россиядан пул ўтказмаларининг улуши Қирғизистонга жами пул ўтказмаларининг 83 фоизини ташкил этган.\nДастлабки прогнозларга кўра, Россияда иқтисодий фаолликнинг пасайиши ва рублнинг АҚШ долларига нисбатан қадрсизланиши ҳисобига Марказий Осиё минтақасига хориждан пул ўтказмалари ҳажми 25 фоизга қисқариши кутилмоқда.\nХалқаро пул ўтказмалари қисқаришининг энг юқори суръати Қирғизистон(33 фоиз), Озарбойжон(23 фоиз), Тожикистон(22 фоиз) ва Ўзбекистонда(21 фоиз) кузатилиши мумкин.\nМутахассисларнинг таҳлилларига кўра, Марказий Осиёга пул ўтказмалари пасайишига иккита омил жиддий таъсир кўрсатади. Биринчи омил, Россияда иқтисодий фаолликнинг пасайиши натижасида иш ўринлари қисқариб кетиши ҳисобланиб, бу мигрантларнинг умумий даромад даражасига сезиларли таъсир кўрсатади ва пул жўнатиш имкониятларини чеклаши мумкин. Иккинчи омил, рублнинг кескин қадрсизланиши мигрантлар иш ҳақларининг доллар эквивалентдаги қиймати пасайишига олиб келади.\nЖаҳон банки маълумотларида келтирилишича, 2020 йилда Ўзбекистонга хориждан пул ўтказмалари ҳажми 6,98 млрд долларни ташкил этган. Бу мамлакат Ялпи ички маҳсулотининг 11,6 фоизига тенг бўлган.\n2021 йилнинг дастлабки 9 ойи давомида эса Ўзбекистонга хориждан амалга оширилган пул ўтказмаларининг 55 фоизи Россия ҳиссасига тўғри келган.\nЎзбекистон Марказий банки маълумотларига кўра, 2021 йилда Ўзбекистонга пул ўтказмалари ҳажми 8,1 миллиард долларни ташкил этган. Бу рекорд кўрсаткич ҳисобланади.\nЎзбекистон ХВЖ ва Жаҳон банки йиғилишида 575 млн долларлик битимлар имзолади: пуллар нималарга йўналтирилади?\nЖаҳон банки раҳбари қашшоқ мамлакатларнинг қарзларидан кечиб юборишга чақирди


Мирзиёев мақтаманг деса, Ортиқхўжаев мақтанг дейдими? « Ўзбекистон Халқ Ҳаракати\n24 August 2018 - 23:11\nБи-Би-Си радиосининг хабар беришича, Тошкент шаҳар ҳокими вазифасини бажарувчи Жаҳонгир Ортиқхўжаев журналистлар ва блогерларни ўз олдига чақириб, у амалга ошираётган ишлар ҳақидаги хабарлардан нолиган.\nЖума кунги учрашувда иштирок этган журналистларнинг билдиришларича, Ортиқхўжаев уларни нопрофессионал, “сариқ пресса” дея қоралаб, ҳокимият ишларини қўллаб-қувватловчи мақолалар ёзишга ундаган.\nҲокимнинг айтишича, у нима иш қилмасин, журналистлар хато топаяптилар. “Қурилишларни кундузи қилсам, ишга боролмаяпмиз деб танқид қиласизлар, кечқурун қилсам, шовқин дейсизлар. Уйсиз одамга 1 хонали квартира берсам, калитини юзимга отди”, – дея нолиган жаноб Ортиқхўжаев.\nУчрашувда қатнашган баъзи журналистлар Тошкент шаҳар ҳокимлиги очиқ иш олиб бормаётгани, унинг бюджет харажатлари шаффоф эмаслиги, ҳамда олиб борилаётган қурилиш ва йўл ётқизиш режалари жамоатчилик муҳокамасига тақдим этилмаганини билдирганлар.\nУлар, шунингдек, айнан қайси компаниялар қурилиш ишларини бажараётгани ва улар қандай танлаб олинганини ҳам савол остига олганлар.\nЖурналистлар уларнинг вазифалари ҳокимни олқишлаш эмас, балки унинг ҳар бир қадамига танқид кўзи билан қараш эканини айтганлар.\nЖаҳонгир Ортиқхўжаев журналистларнинг орасида нопрофессионаллари кўп эканлиги, ва уларни саралаш вақти келганлигига ишора қилган ва уларни “сариқ матбуот” бўлиб хизмат қилишда айблаган.\nТаниқли блогер бунга қарши фикр билдириб, журналист ва блогерлар “сариқ матбуот” бўлиб кимнингдир маъшуқаси ҳақида ёзмаётганлари, балки уларга мурожаат қилган тошкентликлар арзларини оммага олиб чиқаётганларини айтган.\nШунингдек, журналистлар ҳокимга матбуот “тўртинчи ҳокимият” эканини ҳам эслатганлар.\nБи-би-си билан мулоқотда бўлган ва мажлисда қатнашган журналистларга кўра, ҳокимнинг фавқулоддаги мажлисига куни кеча газета.уз сайтида чоп қилинган Никита Макаренконинг “Маънавият” бизни барбод қилади” сарлавҳали мақоласи сабаб бўлган.\nМақолада Тошкент шаҳри жуда зерикарли дея тавсирланади ва тунги клублар каби кўнгилочар масканлар ёпилиши ёш ва ижодкор аҳолининг мамлакатни тарк этишига сабаб бўлиши айтилади.\nИкки манбанинг Би-би-сига билдиришича, бу мақола ортидан журналистларга Макаренко фикрларига қарши мақолаларни ёзиш буюртмаси берилган.\nБуюртма мақолалар ва ҳокимнинг журналистларнинг танқидий мақолаларига тоқатсизлиги Президент Шавкат Мирзиёев расман тарғиб қилаётган сўз эркинлиги сиёсатига зиддир.\n“Мақтаманглар. Мақтайдиган даврлар ўтиб бўлган. Раислар билан бирга юриб, борини кўрсатиш керак. Ёмон бўлса, қаттиқ танқид қилинглар”,- дея таъкидлаганди Шавкат Мирзиёев 23 мартда видеоселектор мажлисида.\nЖаҳонгир Обидович Ортиқхўжаев ўтган апрель ойида Тошкент шаҳар ҳокими вазифасини бажарувчиси этиб тайинланди.\nМазкур лавозимга тайинланишидан аввал у “Артел инжиниринг” компанияси ва Tashkent City директори лавозимларида ишлаб келган. Шунингдек, у Akfa компаниялар гуруҳи асосчисидир.\nБи-би-си мажлисда юз берган баҳслар борасида жаноб Ортиқхўжаевга савол бериш ниятида ҳокимият матбуот хизматига боғланишга бир неча бор уринди, аммо бунинг имкони бўлмади.


Камбожа бош вазири Трампни ОАВ билан жангларида қўллаб-қувватлади\n14:51 / 28.02.2017\nКамбожа бош вазири Хун Сен АҚШ президенти Дональд Трампга матбуот билан муаммолари туфайли ачинишини билдирди. Бу ҳақда Reuters хабар бермоқда.\n«Дональд Трамп эндиликда, матбуот – бу бир гуруҳ анархистлар эканини яхши тушунмоқда, - дея тушунтирди Сен. — Инсоннинг анархистик ҳуқуқлари – бу миллатни йўқ қилувчи ҳуқуқлардир. Умид қиламанки, бизнинг хорижлик дўстларимиз буни англаб етишмоқда». Бош вазирнинг сўзларига кўра, у Трампнинг ОАВга нисбатан салбий кайфиятдаги муносабатини яхши тушунади.\nКамбожага 30 йилдан ортиқ вақт давомида раҳбарлик қилаётган бош вазири Хун Сен уни инсон ҳуқуқларининг поймол этилиши ва коррупцияда айблаган ОАВ танқидлари билан бир неча бор тўқнаш келган. Ҳукумат раҳбарининг бунга жавобан маълум қилишича, журналистлар миллий хавфсизликка раҳна солишмоқда, уларнинг ўйламай қилган ҳаракатлари ҳамда мақолалари эса янги фуқаролик урушига олиб келиши мумкин.\nХун Сен фуқаролик уруши даврида Қизил кхмерларнинг дала қўмондони бўлган, бироқ кейинчалик Пол Пот билан алоқаларни узиб, Вьетнамга хайрихоҳ бўлган кучлар сафига бориб қўшилган. Ғалабадан сўнг эса ҳукуматда юқори лавозимларни эгаллаб, 1993 йилда монархия тикланганидан сўнг ҳам ҳокимият тепасида қолди. 1997 йилда Хун Сен давлат тўнтаришини амалга оширди ҳамда бор ҳокимиятни ўз қўлига олди.


“Бодой” маҳалласи теримчилари пахта йиғими теримида фаол қатнашишмоқда.\nWed, 23/10/2019 - 15:51\nҲозирги кунларда маҳалла теримчилар отряди бир вақтнинг ўзида икки ва уч фермер хўжаликларда пахта йиғим теримида иштирок этишмоқда.\nБатафсил “Бодой” маҳалласи теримчилари пахта йиғими теримида фаол қатнашишмоқда.\nГаз балонлар энди аҳолига ёнғин хавфсизлиги оид эслатмалар билан тарқатилмоқда.\nWed, 23/10/2019 - 14:09\n“Жасорат” ёнғинга қарши кураш жамияти назоратчилари “Пахтачигаз” маиший газ балон бўлими ходимлари билан ҳамкорликда аҳолига бериладиган суюлтирилган газ балонларга ёнғин хавфсизлиги бўйича эслатма ёзилган тарғибот ёрлиқларини хар бир балонга ёпиштириб тарқатишмоқда.\nБатафсил Газ балонлар энди аҳолига ёнғин хавфсизлиги оид эслатмалар билан тарқатилмоқда.\n5-ташаббус доирасида 35-мактабда шахмат тури бўйича "Эргашева Айбиби Она" хотира мусобақаси ўтказилди.\nWed, 23/10/2019 - 14:04\nПахтачи тумани халқ таълими бўлимига қарашли 35 мактабда 5та ташаббуснинг 2-йўналиши спортнинг шахмат тури бўйича "Эргашева Айбиби Она" хотира мусобақаси ўтказилди.\nБатафсил 5-ташаббус доирасида 35-мактабда шахмат тури бўйича "Эргашева Айбиби Она" хотира мусобақаси ўтказилди.\nХотин-қизлар бўйича ўринбосарнинг бир куни.\nMon, 21/10/2019 - 19:20\nБугун 21-октябрь куни Пахтачи туман ҳокими ўринбосари хотин қизлар қўмитаси раиси Бобоназарова туман тиббиёт бирлашмаси аёллари билан йиғилиш ўтказди. Йиғилиш 21- октябрь “Ўзбек тили давлат тили” мақомини олганлигининг 30 йиллигига бағишлаб ташкил этилди. Йиғилишда хотин-қизлар томонидан тилга эътибор, одоб-ахлоқ, кийиниш, муомила маданияти ва касб этикасига риоя қилиш тўғрисида суҳбатлашилди. Айниқса, ёш тиббиёт ходимларини ўз касбини севишга ва касб этикасига амал қилишга чақирди.\nБатафсил Хотин-қизлар бўйича ўринбосарнинг бир куни.\nХорманг пахтакорлар! Пахтачи тумани ҳокими М.Хамдамов пахтакор теримчиларни тақдирлади.\nSun, 20/10/2019 - 18:54\nПахтачи тумани ҳокими М.Хамдамов жорий йил пахта терими даврида мунтазам пахта майдонларидаги терим жараёнидан мунтазам хабар олиб келмоқда.\nБатафсил Хорманг пахтакорлар! Пахтачи тумани ҳокими М.Хамдамов пахтакор теримчиларни тақдирлади.\nПахтачилик тиббиёт ходимлари юриш марафонини ўтказишди.\nSat, 19/10/2019 - 09:40\nБугун 19-октябрь куни эрта тонгдан Пахтачи туман тиббиёт бирлашмасининг 100 дан ортиқ ходимлари, туманнинг чекка Бурқут қишлоғи аҳолисини жалб қилган ҳолда «Семизлик—бу хасталикдир» шиори остида юриш марафони ўтказишди. Юриш марафони "Бурқут" маҳалласи кўчаларидан бошланиб "Қўшҳовуз" маҳалласи кўчалари орқали давом этди.\nБатафсил Пахтачилик тиббиёт ходимлари юриш марафонини ўтказишди.


Франция Россия учун ясалган “Мистрал”ларни чўктириши мумкин\n11:58 / 06.05.2015 4022\nФранция расмийлари Россия учун ясалиб, етказиб берилмаган “Мистраль” вертолёт ташувчи кемаларининг тақдири устида ҳамон бош қотирмоқда.\nLe Figaro газетаси таҳлилчиси Изабель Лассернинг мақоласида ёзилишича, кемалар чўктириб юборилиши мумкин.\n“Мистрал”лар бўйича товон пули тўлаш масаласи ҳал қилинган бўлса, кемаларнинг кейинги тақдири нима бўлиши мутасадди шахслар учун ҳақиқий бош оғриғи бўлиб турибди, - дейилада мақолада. – Айримлар кемаларни йўқ қилишга тарафдор бўлиб турибди. Уларни демонтаж қилиш ва ҳатто очиқ денгизда чўктириб юбориш таклиф қилинмоқда”.\nТаҳлилчининг ёзишича, кемаларни сув остига ғарқ қилиш масаланинг энг тежамкор ечимидир. Аммо бу айни пайтда кемаларни ясаган ишчиларнинг меҳнатига нисбатан ҳурматсизлик деб баҳоланиши ҳам мумкин.\nШунингдек, Лассернинг фикрича, “Владивосток” ва “Севастополь” кемаларининг Франция ҳарбий денгиз кучлари ихтиёрига топширилиши ҳам эҳтимолдан узоқ. Биринчидан, Франция ҳарбий харажатларни қисқартирмоқчи. Иккинчидан, кемалар Россия ҳарбий стандартлари бўйича қурилган, уларни француз стандартларига қайта мослаштириб чиқиш эса янги юз миллионлаб евро сарфлашни кўзда тутади.\nШу тариқа, масаланинг энг тўғри ечими кемаларга янги харидорлар топишдир. Уларни Канада ва Миср сотиб олиши мумкинлиги айтилмоқда.


Бошланғич таълим кафедраси - QarshiDU.Uz\nКафедра мудири: педагогика фанлари доктори. профессор\nРизамат Давранович Шодиев\nТелефон: (+998 98) 777-53-43\n“Бошланғич таълим” кафедраси 1960 йилда Қарши давлат педагогика институтида "Бошланғич таълим методикаси" номи билан ташкил топган. Кафедрада шу ўтган даврда профессор М.Очилов, профессор Т.Ғаффорова, доцентлар Т.Расуловлар, Ш.Нуруллаева, Н.Ориповалар мудирлик қилган. 2014 йил 1 апрелдан бошлаб “Ижтимой педагогика” ва “Мактабгача таълим” кафедраларини оптималлаштириш ва таркибий ўзгаришлар натижасида “Мактабгача ва бошланғич таълим методикаси” кафедраси ташкил топди. Университет таркибида амалга оширилган ўзгаришлар натижасида Университет ректорининг 3-декабрдаги 565 Х сонли буйруғига асосан Мактабгача ва бошланғич таълим методикаси кафедраси негизида 2 та бошланғич таълим ва мактабгача таълим кафедраси ташкил этилди. Ҳозирги кунда мазкур кафедрага педагогика фанлари доктори. профессор Р.Д.Шодиев мудирлик қилмоқда.\nКафедра равнақига катта ҳисса қўшган олимлардан профессор М. Очилов ва профессор Т.Ғаффоровалардир. М.Очилов 1960-йилдан 2010-йилгача кафедрада фаолият кўрсатди. Иш жараёнида унумли меҳнат қилиб, устоз деган улуғ номни шараф билан оқлаб келди. У ўз фаолияти давомида ёшларни етук мутахассис, комил инсон қилиб тарбиялашга улкан хисса қўшиш билан бирга юздан ортиқ илмий мақолалар, рисолалар ва дарсликлар ёзиб нашрдан чиқарди. Ўнлаб фан номзодлари тайёрлаб, кўплаб докторлик диссертацияларига илмий маслахатчи бўлган. Устоз “Олий мактаб педагогикаси” дарслигининг муаллифидир. Шунингдек, профессор М.Очилов илмий изланишлари натижасида “Янги педагогик технологиялар”, “Ўқитувчи одоби” каби кўплаб ўқув қўлланмаларини нашрдан чиқарди. Олим чех педагоги Ян Амос Коменскийнинг “Буюк дидактика” асарини ўзбек тилига таржима қилди. Ҳукуматимиз олимнинг кўп йиллик илмий ва педагогик маҳоратини инобатга олиб, уни бир қанча орден, медаль ва фахрий ёрлиқлар билан тақдирлаган. Олимнинг “Олий мактаб педагогикаси” номли дарслиги ҳозирги кунда магистрантлар учун асосий адабиётлардан бири сифатида хизмат қилмоқда.\n2002-2009 йилларгача кафедрага педагогика фанлари номзоди, доцент Талъат Ғаффорова раҳбарлик қилди, бу даврда ҳам кафедра ҳар тарафлама тараққий этиб илмий салоҳияти кўтарилиб борди. У мудирлик қилган йилларда кафедра ўқитувчилардан Ш.Нуруллаева, Н.Очилова, Н.Орипова, Д.Кенжаева, Ш.Ҳамроевлар номзодлик диссертациясини ҳимоя қилиб, педагогика фанлари номзоди илмий даражасини олди. Профессор Т.Ғаффорова мудирлик ишлари билан бирга мамлакатимиз таълим соҳасига ўзининг муносиб ҳиссасини қўшди. Жумладан, бошланғич синф ўқувчилари учун “Алифбе”, “Ўқиш” дарсликларини нашрдан чиқарди. Шу йиллар давомида кафедра профессор-ўқитувчилари томонидан ҳам кўплаб рисолалар, ўқув – услубий қўлланмалар тайёрланди ва оммавий ахборот воситаларида, даврий матбуотда кўплаб илмий мақолалар чоп этилди.\n2009-2014 йилларгача кафедрага педагогика фанлари номзоди, доцент Нуруллаева Шахло Ўктамовна раҳбарлик қилди. Унинг раҳбарлиги жараёнида ҳам кафедра кўрсатгичлари ўсиб борди. Бу даврга келиб кафедрада 5А111701- Бошланғич таълим мутахассислиги бўйича магистратура ва 13.00.01 – Педагогика назарияси ва тарихи. Таълимда менежмент ихтисослиги бўйича катта илмий ходим изланувчилар институти фаолият юрита бошлади.\n2014 йил июнь ойидан бошлаб кафедрага Шодиев Ризамат Давранович мудирлик қила бошлади. Шодиев Ризамат Давранович кафедрага мудирлик қилаётган даврдан буён кафедрада илмий тадқиқот ишлари янада юксалиши кузатиляпти. Бу даврга келиб, кафедрада 5А111701 - Таълим-тарбия назарияси ва методикаси магистратура ҳамда 13.00.01 – Педагогика назарияси. Педагогик таълимотлар назарияси. 13.00.05- Касб-ҳунар таълими назарияси ва методикаси бўйича таянч докторантура (PhD) ҳамда докторантура (DSc) фаолият юритмоқда.\nКафедрада 1 нафар фан доктори, 2 нафар профессор, 2 нафар фан номзоди, 3 нафар педагогика фанлари бўйича фалсафа доктори (PhD) доцентлар, 17 нафар ўқитувчи фаолият кўрсатади. Илмий салоҳият 30 % ни ташкил этади.\nБошланғич таълим кафедраси 5111700 – бошланғич таълим ва спорт тарбиявий иш йўналишлари бўйича ихтисослик кафедраси ҳисобланади.\n5111700 – бошланғич таълим ва спорт тарбиявий иш йўналишида қуйидаги фанлар ўқитилади\nБошланғич математика курси назарияси\nТарбиявий иш методикаси\nТабиатшунослик ва уни ўқитиш методикаси\nБошланғич таълимни педагогикаси инновация ва интеграцияси\nТехнология ва уни ўқитиш методикаси\nБошланғич синфларда ахборот технологиялари\n5А111701–Бошланғич таълим мутахассислиги бўйича қуйидаги фанлар ўқитилади:\nБошланғич талим методологияси.\nБошланғич таълим фанлари назарияси.\nМутахассислик фанларини ўқитиш методикаси.\nПедагогик тадқиқотларда статистик методлар\nДунё мамлакатлари таълим тизими\nТарбиявий ишлар назарияси ва уни ўқитиш методикаси\nКафедранинг илмий услубий ишлари\nМазкур йўналиш бўйича Профессор П.Шодиевнинг дарслик китоби, доцент Т.Ғаффорова, Ш.Нуруллаева, Н.Орипова, О.Аслонова, М.Муҳаммадиева, Й.Ярманова монография ва рисолалари нашр қилинган.\n2018-йилда кафедра ходимларидан 4 нафари Фалсафа фанлари доктори (PhD) даражасига эга бўлишди.\nпроф. Шодиев Ризамат Давранович\nпроф. Ғаффорова Талъат Ғаффоровна\nдотс. Нуруллаева Шахло Уктамовна\nдотс. Набиев Абдисалом\nк.ўқ. (PhD) Ёзиева Умида Лутфуллаевна\nк.ўқ. Мухиддин Тиркашев\nЯрманова Юлдуз Бўриевна\nАслонова Орзигул Пиримовна\nЙўлдошев Содиқ Норчаевич\nЙўлдошев Жаҳонгир Тилакмуродович\nРажабов Адҳам Умарқулович\nКазакова Марҳабо Қудратовна\nНиёзқулов Миржалол Бахтиёрович\n2015-2017 йилларда “Ёшларни умуммиллий қадриятларимизга хос тарбиясини шакллантириш технологияси ва методикасини ишлаб чиқиш” мавзусида давлат гранти бажарилган.\nКафедра қошида “Модернизациялашган таълим технологиялари”номли илмий-методик семинар доимий фаолият олиб боради\n2017-йилда кафедра ўқитувчилари томонидан 2 та монография чоп эттирилган.\n2018-йилнинг биринчи ярмида кафедра мудири педагогика фанлари доктори Р.Д.Шодиев илмий раҳбарлигида кафедра аъзолари бўлган Ш.Р.Турдиев, И.Б.Камолов ва У.Л.Ёзиевалар педагогика фанлари бўйича фалсафа доктори (PhD) илмий даражасини олиш учун диссертацияларини ҳимоя қилдилар.\nКафедра катта ўқитувчиси Рахматуллаева Шаходат Зиётовна Ўзбек тили ихтисослиги бўйича (PhD) илмий даражасига эга бўлди.\n2018-йилда дастурий таъминот буйича интеллектуал мулк агентлигидан 2 та муаллифлик гувохномаси олинди.\n2018-йил кафедра мудири проф. Р. Шодиев Ўзбекистон Респебликаси Президентининг 2018-йил 28-сентябрдаги фармонига биноан “Шухрат” медали билан мукофотланди.


«Мен шунчаки кетмайман» – Лукашенко россиялик журналистларга катта интервью берди - Zamin.uz\n20:44 / 08.09.2020\n«Мен шунчаки кетмайман» – Лукашенко россиялик журналистларга катта интервью берди\n© РИА Новости / Беларусь Республикаси президенти матбуот хизмати\nСешанба куни Беларусь президенти Александр Лукашенко сайлов ва намойишларнинг қаттиққўллик билан бостирилиши воқеаларидан кейин илк марта катта интервью берди. У интервью давомида президентлик лавозимида кўп вақт қолиб кетган бўлиши мумкинлигини тан олган.\n8 сентябрь куни Минскда, Александр Лукашенконинг Мустақиллик саройидаги қароргоҳига Россия нашрлари вакиллари - «ВГТРК» (Бутунроссия давлат телевизион ва радиоузатув компанияси) корреспонденти Евгений Рожков, Russia Today бош муҳаррири Маргарита Симоньян, «Первый канал» корреспонденти Антон Верницкий ва «Говорит Москва» радиостанцияси бош муҳаррири Роман Бабаян президентдан интервью олиш учун келишди.\n«Кўпроқ ўтириб юбордим, аммо...»\nИнтервью давомида Лукашенкодан Беларусдаги намойишлар сабаби ҳақида сўралган. У эса асосий сабаб ташқи кучлар таъсири эканини айтиб, америкаликларни мамлакат ишларига аралашишда айблаган. Шу билан биргаликда, беларусларнинг норозиликларига ички сабаблар ҳам борлигини тан олган.\n«Ҳа, балки, мен бироз кўпроқ ўтиргандирман. Эҳтимол, мени нафақат телевизордан кўрсатишган, балки дазмол ва чойнакдан ҳам чиқиб келавергандирман. Аммо, чиндан ҳозирда беларусларни фақат мен ҳимоя қила оламан», дея Лукашенконинг сўзларини келтирган «Говорит Москва».\nЛукашенко намойишларнинг яна бир сабаби сифатида Беларусда иккита янги авлод пайдо бўлгани ва «буржуйларнинг кичик синфи ҳокимиятга интилаётгани»ни келтирган.\nУ россиялик журналистларга ўз постини «шунчаки» тарк этмаслигини маълум қилган.\n«Мен шунчаки кетмайман. Мен чорак аср мобайнида Беларусни барпо этдим. Барчасини шунчаки ташлаб кетмайман. Қолаверса, агар мен кетсам, тарафдорларимни қирғин қилишади», деган Лукашенко.\nБеларусь етакчиси Конституцияни ислоҳ қилишга тайёрлигини айтиб ўтган.\n«Биз Конституция ислоҳотлари ўтказишга тайёрмиз, ундан кейин муддатидан аввалги президентлик сайловлари ўтказилиши мумкинлигини ҳам истисно этмаймиз», деган у.\nЛукашенко аввалдан конституцион ислоҳотлари ўтказилиши тарафдори бўлиб келади. У бир йил муқаддам берган интервьсида ўз ворисига ҳокимият тармоқлари ўртасидаги ваколатлар қайта тақсимланган Конституция қолдиришни исташи ҳақида гапирганди. 2020 йил июнида Лукашенко янги Конституция икки йил ичида тайёр бўлиши мумкинлигини айтди.\nУнинг бу ташаббуси Москвада ҳам қўллаб-қувватланган. Россия Федерацияси ТИВ раҳбари Сергей Лавров конституцион ислоҳотларни Беларусдаги вазиятни барқарорлаштиришнинг оптимал формати деб атаган.\nКолесникованинг қўлга олиниши «қонуний бўлган»\nЛукашенко Мария Колесникова билан боғлиқ вазият бўйича ҳам изоҳ берди. Светлана Тихановскаянинг яқин сафдоши, Беларусь мухолифати мувофиқлаштириш кенгаши президиуми раиси бўлган Колесникова душанба тонгида йўқолиб қолди, кўп вақт давомида у қаердалиги номаълумлигича қолди, сешанба тонгида эса Беларусь расмийлари Колесникова республика ҳудудини ноқонуний тарк этишга урингани, у Украина билан чегарада қўлга олингани ҳақида маълумот тарқатилди.\n«Интерфакс-Украина» эса Колесниковани зўрлик билан Беларусдан олиб чиқишга уриниш бўлгани, аммо у бу содир бўлмаслиги учун паспортини йиртиб ташлагани ҳақида хабар тарқатди.\nЛукашенко интервью вақтида Колесникова Украинага синглисини кўриш учун бормоқчи бўлгани ҳақида гапирган.\n«Уни тартиб-таомилга кўра қўлга олишган», - деган Лукашенко.\nМария Колесникованинг отаси эса Лукашенконинг бу сўзларига жавобан унинг қизи ҳеч қачон Украинага ёки бошқа жойга кетишни истамаганини айтди: «Мария ҳамиша шундай дерди: «Ота, нима бўлмасин мен Беларусда қоламан». Бу унинг принципиал позицияси эди». Александр Колесников шу вақтгача қизи билан гаплаша олмаётганини қўшимча қилган.\n«Ошириб юборишлар бўлган, аммо…»\nЖурналистлар Лукашенкодан сайловдан кейинги акциялар вақтида куч ишлатар тизимлар намойишчиларни қўлга олишда қаттиққўл қилгани ҳақида сўрашган.\nВГТРК мухбири Евгений Рожковнинг айтишича, Лукашенко ОМОНчиларни айблаш керак эмаслиги, «чунки улар мамлакатни блицкригдан ҳимоя қилишгани» ҳақида гапирган.\n«Албатта, намойишчилар, шу жумладан журналистларнинг калтакланиши борасида ҳам сўрадик. У буни ўша вақтдаги қайноқ ҳиссиётлар натижаси деб атади. Унинг сўзларига кўра, омончиларни айблаш нотўғри, чунки улар мамлакатни блицкригдан ҳимоя қилишган. У куч ишлатишда ҳаддан ошиш ҳолатлари бўйича текширув ўтказилиши ҳақида ваъда берди. Айниқса журналистлар, хусусан, россиялик журналистларга қўлланган зўравонлик ҳолатлари ўрганилади», деган Рожков.\n«Мувофиқлаштирувчи кенгаш билан мулоқот бўлмайди»\nЛукашенко мухолифатчилар томонидан тузилган Мувофиқлаштирувчи кенгаш билан гаплашмаслиги, чунки улар ким эканини билмаслигини айтган.\nЛекин кенгаш аъзоларидан камида бир неча нафарини Лукашенко яхши танийди. Масалан, Светлана Алексиевич, у 2015 йилда бу ёзувчини Нобел мукофоти билан табриклаганди. Шунингдек, собиқ маданият вазири Павел Латушкони ҳам.\nМувофиқлаштирувчи кенгаш аъзолари бир неча марта ҳукумат вакиллари билан мулоқот ўрнатишга ҳаракат қилганликлари, аммо ҳеч ким розилик билдирмаганини айтишган. Лекин ушбу кенгаш тузилиши бўйича жиноий иш очилган - бош прокуратура кенгаш «ҳокимиятни эгаллаш ва мамлакат миллий хавфсизлигига зарар етказиш мақсадида тузилгани» маълум қилинган. “Замин” янгиликларини “Facebook”да кузатиб боринг\nЛукашенко яна қўлида автомат билан пайдо бўлди\n31-08-2020, 08:11, Дунё\nАлександр Лукашенко ўз халқига автоматдан ўқ отмаслигини айтди\n30-08-2020, 09:13, Дунё\n7-10-2019, 14:30, Дунё\nБеларусь президенти Лукашенко олтинчи марта президент бўлмоқчи\n2-03-2019, 11:06, Дунё\nЛукашенко Беларусь мустақиллиги бўйича махфий йиғилиш ўтказди\n16-12-2018, 15:10, Дунё\nЛукашенко ўртача маошни 500 долларга етказиш бўйича кўрсатма берди\n14-11-2016, 17:22, Дунё\nМажид Мотлаҳ: "Ўйлашимча, "Ал Ваҳда" Доҳага келганида биз гуруҳда биринчи бўлган ва 1/8 финалда "Пахтакор"га дуч келмаган бўлардик"\nОЧЛда ҳафта ўйинчиси бўлиши учун Машариповга овоз беринг!\nЖамшид Қўчқоров: Камбағалликни одамларга пул тарқатиб қисқартириб бўлмайди\nКеча, 21:36, Жамият\nШавкат Мирзиёев ва Нурсултон Назарбоев Қозоғистоннинг Сариағаш шаҳрида учрашди\nЎзбекистонда светофорларнинг рухсат берувчи чироқлари вақт оралиғи қайта кўриб чиқилади\nҚозоғистонлик депутатлар мамлакат ички бозорини Ўзбекистондан ҳимоя қилишга чақирди\nКеча, 11:15, Дунё\nКеча, 19:12, Маданият\nКеча, 10:38, Дунё\nОТМларга ўртача кириш баллари маълум қилинди\nКеча, 17:37, Жамият\nСентябрь ойи охирида ҳаво ҳарорати яна тушиши кутиляпти\nБританияда ўғрини эшик тутиб берди (видео)\nУкраиналик йигит севгисини рад этган қизнинг 11-қаватдаги уйига газ трубасига тирмашиб кўтарилди\nПутин тинчлик бўйича Нобель мукофотига номзод қилиб кўрсатилди\nПариждаги қаҳвахона ва барлар эгалари чеклов чораларига қарши намойишга чиқишди


05:00 / 09.03.2017 2370 pdf Ўқиш режими + -\nАммо Қуръони каримни тафсир қилувчи ҳар бир олим ўз даври ва маълумотлари асосида тафсир қилганлигини, яна асл ҳақиқатни Аллоҳ таолонинг Ўзи билишилигини эътироф этади.\nБиз ҳам қуйидаги мақолада ўзимизга етиб келган маълумотлар асосида бир оятнинг далолатига ишора қилдик. Аммо бу билан мутлақ ҳақиқатни топдик, деб даъво қила олмаймиз. Мақолада келтирилган Ислом уламолари ва муфассирлар сўзи асосдир, кашф қилинган илмий гаплар эса қўшимча, аввалгисини тўлдириб келиши мумкин деган маънода келтирилади.\nЗеро илм эгаси Аллоҳдир, У ўзи хоҳлаган бандасига уни ато қилади.\n“Қавминг уни ёлғонга чиқарди. Ҳолбуки у ҳақдир. Сен:«Мен сизларга вакил эмасман. Ҳар бир хабарнинг ўз вақти бор. Тезда буни биласизлар», деб айт. ”, дейилади Қуръони каримда. (Анъом сураси, 66-67-68 оятлар)\nҚуйида олимлар 70 йил олдин кашф қилган кашфиёт ҳақида сўз боради. Бироқ бу кашфиёт ўша вақтлар катта шов-шувга сабаб бўлмаган эди, чунки муаллифлар ўз кашфиётларини Қуръони карим билан алоқадор жойини кўра олишмаган эди.\nБу қандай кашфиёт экан ва унинг Қуръон билан қандай алоқаси бор?\nИнсон организмида каротид тугунчалар (каротидные клубочки) деб аталувчи нарса бор. Тариқ донга ўхшаш бу майда таначалар маълум бўлишича, инсон организмининг ўта муҳим қисми бўлиб, унинг функцияларини бажаришда катта аҳамиятга эгадир.\nИнсонда бундай тугунчалар иккитадир. Уларнинг ҳар қайсиси қоннинг мияга ўтиш жойида, уйқу артерияси (каротис) бўлинган жойда жойлашган. Ўттизинчи йилларнинг ўзидаёқ белгиялик олим К. Гейманс уларнинг қондаги кислород таркиби ўзгаришига ўта сезгирлигини пайқаган.\nҚирқ йилдан ошиқ вақт ичида И.П.Павловнинг шогирди Сергей Викторович Аничков фармакологик лабораторияда каротид тугунчалар устида тадқиқот олиб борган. Бу зарра таначалар нимаси билан уни қизиқтирди экан-а?\nАничков ўзининг дастлабки тадқиқотларида тугунчаларнинг ғайри оддий “ҳаёт кечириши”га эътиборини қаратди. Уларга гипоксия (кислородга тўйинмаслик) келтириб чиқарадиган турли заҳарли (токсинли) моддалар билан таъсир қилиб кўришди. Одатда бундай ҳолда барча тўқималар кислород камлигидан қийналади, улар ўз вазифаларини бажаришда хунобликка дуч келишиб, ишдан чиқа бошлашади. Мазкур тугунчалар эса кислород йўқота бошлаганидан тирила бошлашган. Уларни сероводород билан “бўғиб” кўришди, улар эса янада ғайрат билан ҳаракат қилишди, цианийли калий билан заҳарлаб кўришди, улар эса янада фаоллашиб кетишди. Уйқу артерияси (жон томири) бўлинган жойига ёпишиб олган бу кичкина таначалар гўё организмга бошқа дунёдан келгандек ўзларини тутар эдилар: улар бошқа барча орган ва тўқималарнинг антиподига ўхшаб ҳаракат қилишади. (Қаранг: Т.Кутузова, "Тайны каротидных клубочков", — "Наука и жизнь" журнали, 1975г., №5, стр. 97).\nТ. Кутузованинг асари давомидан каротид тугмачалар аслида қонни таҳлил қилиб, уни ўқишини ҳамда унинг кимёвий таркибидаги озгина ўзгаришига ҳам ва ҳар қандай қаттиқ ҳаяжон (стресс), одамнинг ички кечинмаларига ҳам бефарқ эмаслигини билиб оламиз.\n“Албатта, инсонни Биз яратганмиз ва унинг нафси нимани васваса қилишини ҳам билурмиз. Ва Биз унга жон томиридан ҳам яқинмиз. Вақтики икки кутиб олувчи ўнгда ва чапда ўтирган ҳолларида кутиб олурлар. Бирор сўз айтмас, магар ҳузурида ҳозиру нозир борлар”, дейилган. (Қоф сураси, 16-18)\nУшбу ояти каримадаги икки кутиб олувчидан мурод, мусулмон инсон иймон келтириши керак бўлган, инсоннинг яхшилик ва ёмонликларини ёзиб турувчи икки фаришта эканлигини муфассирлар айтиб ўтишган. Аммо моддий ўлароқ Қуръони каримдаги ушбу оят маъноси билан каротид тугунчалар таърифи ўртасида қандайдир боғлиқлик борга ҳам ўхшайди. Бироқ уларни батафсил қиёс қилишдан олдин – каротид тугунчалар таҳлил қиладиган инсон қони нима ўзи, деган саволга жавоб топишимиз керак бўлади.\nЭски Аҳдга мурожаат қиламиз. Худо Нуҳ пайғамбар ва унинг ўғиллари билан аҳд тузаётганида уларга айтади:\n“Ўтни ва сабзавотларни сизларга емиш қилиб берганим сингари, ҳамма тирик жонзотларни ҳам сизлар учун емиш қилиб бераман. Лекин этни қони билан емайсизлар. Қонда жон бўлгани учун, Мен буни таъқиқлайман”. (Ибтидо 9: 3-5)\nМана бу ерда эса Худо Мусо алайҳиссаломга мурожаат қилади:\n“Агар Исроил халқидан ёки уларнинг ораларида истиқомат қилаётган мусофирлардан бирортаси қони чиқарилмаган гўштни еса, Эгамиз қон истеъмол қилган ўша одамга қарши чиқиб, уни халқ орасидан йўқ қилиб юборади. Зотан жонзотнинг жони унинг қонидир...” (Левилар, 17:10-11).\nШундай қилиб, яҳудий ва насронийларнинг муқаддас китоблари таъкид оҳангида ҳар нарсанинг жони унинг қонида деб айтади. Таврот ва Инжилнинг инсонлар томонидан ўзгартириб юборилганлиги маълум бўлсада, улардаги айрим маълумотлар Қуръони каримдаги оятлар билан уйғун келади. Шунинг учун мусулмонлар Таврот ва Инжилни мутлақ инкор ва мутлақ тасдиқ қилмайдилар. Чунки булар ҳам Аллоҳнинг каломи бўлиб, уларда ўзгармай қолган оятлар ҳам бордир. Лекин айнан қайси оятлар ўзгариб ёки ўзгармаганлигини ҳеч ким билмайди.\nҚуръони карим ҳам қон ейишликни ман қилади:\n“Эй иймон келтирганлар! Сизларга ризқ қилиб берганимиз пок нарсалардан енглар ва Аллоҳга шукр қилинглар, агар Унга ибодат қиладиган бўлсаларингиз. Албатта, У зот сизларга фақат ўлимтикни, қонни, чўчқанинг гўштини ва Аллоҳдан бошқага сўйилганни ҳаром қилди”. (Бақара сураси, 172-173 оятлар)\nҚон билан ўтказилган кўплаб тажрибалардан тирик организмлар қони ҳақиқатдан ҳам уларнинг рефлекслари, ҳис-туйғу, сезгилари, тажрибалари ва ҳоказолари сақланадиган жой, яъни “жон” (нафс десак тўғри бўлади- таржимон) деб аталадиган нарсанинг макони эканлиги маълум бўлади.\nҚуръони каримда чуқур маънога эга бўлмаган ҳеч бир сўз йўқдир. Чунки бу Аллоҳ таолонинг каломидир! Шунинг учун “Ва Биз унга жон томиридан ҳам яқинмиз” деган ибора адабий (метафора) истиора эмас, балки бу “нафси нимани васваса қилишини” билиб турувчи, яъни “икки кутиб олувчи”нинг моддий маънодаги инсон организмида жойлашган жойига аниқ ишорадир. Эсимизда бўлса олимлар айнан уйқу артерияси (каротис) ёки жон томиридан инсон қонини таҳлил қиладиган жуда кичкина иккита тугунчани топишган. Ажойиб ўхшашликка қаранг-а!?\nЮқорида таъкидлаганимиздек, Қуръон оятларининг маъноларидаги мутлақ ҳақиқатни топишга муваффақ бўлдик, деб айта олмаймиз. Зеро бундай дейишлик мақомида ҳам эмасмиз. Аллоҳ таолонинг:\n“Биз уларга ҳам уфқлардаги, ҳам ўз нафсларидаги оят-белгиларимизни кўрсатамиз. Токи уларга Унинг ҳақлиги равшан бўлсин”, деган ояти бизни юқоридаги тушунчага келишимизга сабаб бўлди. (Фуссилат сураси, 53-оят)\nБалки, каротид тугунчалари бизнинг “ўзимизда”, яъни инсон организмида кўрсатилган Аллоҳ таолонинг оят-белгиларидан бири эмасмикан?!.\nШайх Муҳаммад Содиқ Муҳаммад Юсуф ҳазратлари Қоф сурасининг 16-18 оятларига қуйидагича тафсир ёзганлар:\n“Албатта, инсонни Биз яратганмиз ва унинг нафси нимани васваса қилишини ҳам билурмиз. Ва Биз унга жон томиридан ҳам яқинмиз”.\nБирор асбоб ва ёки буюмнинг устаси ундаги энг майда икр-чикрларигача яхши билади. Унинг хусусиятларини, афзалликларини, шунингдек, камчиликлари-ю нуқсонларини ҳам яхши билади. Ҳолбуки, у яратувчи эмас. У бор йўғи мавжуд нарсаларни бир-бирига қўшиб, улаб, кесиб, ўйиб ясайди. Яратувчи эса йўқдан бор қилади.\nУшбу оятда Аллоҳ таоло:\n«Албатта, инсонни Биз яратганмиз», деб таъкидламоқда.\nДемак, яратувчи яратган нарсанинг ҳамма тарафини мукаммал билади. Шу билишни Аллоҳ таоло инсоннинг энг нозик жойларидан бирини тилга олиш билан билдирмоқда:\n«Ва унинг нафси нимани васваса қилишини ҳам биламиз».\nНафснинг васвасаси инсоннинг ҳаёлида кечади, унинг жараёнини ташқаридан ҳеч ким билмайди. Аллоҳ таоло ўшандай махфий нарсани ҳам билиб туришини зикр қилар экан, инсоний ўлчовда ундан бошқасини билиш Унга ҳеч гап эмаслиги тушунилади.\nИнсон ҳар доим, ҳар лаҳза Аллоҳнинг чангалида, Унинг сергак кузатиши остида туришини билидириш учун Аллоҳ оятнинг охирида:\n«Ва Биз унга жон томиридан ҳам яқинмиз», дейди.\n«Жон томири» деганда қон томирини тушунамиз. Инсон шуни тўла ҳис қилиб олса, ҳар бир ҳаракати, гапи, сўзи Яратганни рози қилиш учун бўлиши лозимлиги ҳақида ўйлаб қолади. Ҳеч бир гуноҳга, ҳаром ишга яқинлашмай қўяди. Доимо ҳушёр сергак яшайди. Лекин инсонни кузатиш, унинг ишларини ҳисоб-китоб қилиш бу билан тугамайди. Балки яна бошқа қўшимча кузатиш ҳам бор. Инсон доимо, қаерда бўлмасин, вакил қилинган икки фариштанинг назоратида бўлади. Улар инсондан содир бўлаётган гап-сўз ва амалларни зудлик билан ёзиб борадилар.\n“Вақтики икки кутиб олувчи ўнгда ва чапда ўтирган ҳолларида кутиб олурлар. Бирор сўз айтмас, магар ҳузурида ҳозиру нозир борлар”.\nДемак, инсоннинг икки тарафида икки фаришта жойлашган ва улар инсоннинг ҳар бир амали ва сўзларини кутиб олади. Оятда уларни «икки кутиб олувчи», дейилмоқда.\n«Вақтики икки кутиб олувчи ўнгда ва чапда ўтирган ҳолларида кутиб олурлар».\nТаъкидлаш лозимки, Аллоҳ таоло бандасининг амалларини ҳисоб-китоб қилишда бу икки фариштанинг ишига муҳтож эмасдир. Ўзи ҳамма нарсани комил илми ила билиб туради, ҳаттоки, аввалги оятларда айтилганидек, одамнинг ҳаёлидан ўтган нарсаларни ҳам билади. Мазкур фаришталарнинг ёзиб боришининг бошқа ҳикмати бор: қиёмат куни инсонга ҳужжат сифатида кўрсатиладиган намои аъмол ушбу фаришталар ёзган ёзувлар бўлади. Бунга иймон келтириш эса, ҳар бир банданинг кўпроқ яхшилик қилишга, ёмонликдан янада кўпроқ четланишига боис бўлади.\nАлий ибн Абу Талҳа Абдуллоҳ ибн Аббос розияллоҳу анҳумодан ривоят қилади. У:\n«Бирор сўз айтмас, магар ҳузурида ҳозиру нозир борлар» ояти ҳақида:\n«Инсоннинг ҳар бир яхши ёмон гапи, ҳаттоки, едим, ичдим, бордим, келдим, кўрдим кабилари ҳам ёзиб борилади. Пайшанба куни унинг иши ва гапи арз қилинади. Яхшилик ва ёмонликлари қолдирилиб, қолгани ташлаб юборилади», дейди.\n«Эй одам боласи, сенинг саҳифанг очилди, икки ҳурматли фаришта сенга вакил қилинди, биттаси ўнг тарафингдаги яхшиликларингни ёзади, иккинчиси чап тарафингдаги ёмонликларингни ёзади. Озми, кўпми нимани хоҳласанг қилавер. Вафот этганингда, саҳифанг беркитилади, қабрингда бўйнингга осиб қўйилади. Қиёмат куни шундай ҳолда қабрингдан чиқасан...» деган экан.\nИмом Аҳмад ибн Ҳанбал ўлим тўшагида инграб ётганларида, Товус розияллоҳу анҳудан:\n«Фаришта ҳар бир нарсани, ҳатто инграшни ҳам ёзади», деган ривоятни эшитибдилару дарҳол инграшни тарк этиб, шу билан то жон таслим қилгунича инграмаган эканлар.\nКўриб ўтганимиздек, Қуръони каримнинг оятлари инсоният учун ҳидоят кўрсатмасидир. Дунёнинг етакчи олимларидан бири инсоннинг асаб тизимига оғриқнинг ахборотини етказиб берувчи аъзолари унинг терилари орасига жойлашганини, қачон терилар куйиб битса ёки тамоман шилиб олинса, ундан кейин инсон оғриқни сезмай қолишини кашф этганини эълон қилган эди. Унга, сиз кашф қилган ҳақиқат Қуръони каримда бундан 14 аср олдин очиқ-ойдин айтилган, дейилганда, олим ажабланган ва ояти каримани ўз тилида ўқиб тушунгач мусулмон бўлган эди. Ушбу оят Нисо сурасида келган:\n“Оятларимизга куфр келтирганларни, албатта, дўзахга киритамиз. Қачонки, терилари етиб пишганда, азобни тортишлари учун бошқа тери алмаштирамиз. Албатта, Аллоҳ азиз ва ҳаким зотдир”. (Нисо-56).\nБу ояти каримадан олинадиган хулоса нима бўлиши керак? Қуръони каримда тиббий ҳақиқатлар баён қилинган экан, деб ажабланиш керакми? Дунёнинг етакчи олимларини Қуръони карим лол қилиб қўйди, дея фахрланиш керакми? Албатта, ушбу ояти каримадан олинадиган асосий ва бирламчи хулоса, оятларига куфр келтирмаслик, дўзахга олиб борувчи йўллардан сақланиш лозимлигидир. Хуллас калом Қуръони каримга иймон келтириб яшаш, буюрганини қилиб, қайтарганидан сақланиш керак. Бу эса асосий ва бирламчи мақсаддир. Замон эса нақадар юксак тараққиётга эришмасин, доим Қуръони каримга эҳтиёжи борлигини ҳис қилиб тураверади.\n“Биз ҳар бир инсоннинг амалини бўйнига боғлаб қўйганмиз ва қиёмат куни унга китоб чиқарамизки, у унга очилган ҳолда рўбарў бўлур. Китобингни ўқи, бугунги кунда сен ўзингга ўзинг ҳисобчиликка кифоя қилурсан (дейилур)”. (Исро сураси 13-14)\nМасъул муҳаррир: Аброр Мухтор Алий\n05:00 / 02.02.2015 2183\n05:00 / 09.03.2017 2124\n6094 05:00 / 09.03.2017\n3537 05:00 / 09.03.2017\n2124 05:00 / 09.03.2017


Самарқандда ўзбек қизларини фоҳишаликка сотмоқчи бўлган Россия фуқароси қўлга олинди\n17:33 / 20.01.2017\nБугунги кунда одам савдоси жаҳон ҳамжамиятини ташвишга солаётган глобал муаммолардан биридир. Турли алдовларга учиб, бу жиноятнинг қурбонига айланаётганлар орасида юртдошларимиз ҳам топилади. Ҳуқуқ-тартибот органлари ходимлари томонидан бу жиноятга қарши кураш доирасида қатор чора-тадбирлар амалга оширилмоқда. Одам савдоси билан шуғулланган жиноий гуруҳлар фош этилмоқда.\nСамарқанд халқаро аэропортида ана шундай жиноятлардан бирининг олди олинди, деб ёзмоқда “Зарафшон” нашри.\nАниқланишича, Россия Федерацияси фуқароси Р.Савченко Самарқандга қариндошиникига келади. Ташриф давомида унда Ўзбекистондан ноқонуний йўллар билан қизларни олиб чиқиш ва келгусида улардан фоҳиша сифатида фойдаланиш каби жирканч ғоя туғилди. З.Баҳодирова мўмай пул эвазига қизларни ёллашда унга ёрдам беришга рози бўлади.\nУ Россиянинг Рязан вилоятида юқори ҳақ тўланувчи официантлик, сотувчи-консультантлик ва обрўли савдо тузилмаларига ишга қўйиш имкони борлигини айтиб, ёлғон ваъдалари билан қизларни ўзига оғдира бошлайди. Бу таклифга уч нафар ёш қиз хайрихоҳлик кўрсатади. Қизларга келгусида ишлаб узиш шарти билан транспорт харажатларини ўз зиммасига олади. Уларнинг паспорт маълумотлари авиачипта олиш учун Россия Федерациясига жўнатилади.\nЎзбекистон ҳуқуқ-тартибот органлари ходимларининг тезкор тадбири туфайли бу жиноят фош этилди. Самарқанд халқаро аэропортида қизларни Россияга жўнатаётган Р.Савченко қўлга олинди. Мазкур жиноятда шерик бўлган З.Баҳодирова ҳам ушланди.\nЖиноят ишлари бўйича Самарқанд шаҳар суди томонидан ушбу кимсаларга нисбатан ҳукм ўқилди ва тегишли жазо тайинланди.


25.10.2019 12:12 0 3035\nЖанубий Корея Жаҳон савдо ташкилотидаги «ривожланаётган мамлакат» мақомидан воз кечди, деб ёзмоқда «REGNUM»\nKBS молия вазири Хон Нам Кига асосланиб хабар беришича, Корея Республикаси шу йўл билан АҚШга ён беришга қарор қилган.\nАҚШ президенти Дональд Трамп муайян талабларга жавоб берувчи мамлакатларни «ривожланаётган» мақомидан маҳрум қилиш талаби билан чиққанди.\nХусусан, муайян талаблар қаторига «Катта йигирматалик» (G20) ҳамда Иқтисодий ҳамкорлик ва тараққиёт ташкилоти (OECD)га аъзолик, Жаҳон банки талқини бўйича юқори даромад даражаси кабилар киради. Жаҳон савдосининг 0,5 фоизи Жанубий Кореяга тўғри келади.\nЖанубий Корея ўз қишлоқ хўжалиги соҳасини ҳимоялаш учун 1995 йилдан бери ривожланаётган мамлакат мақомини сақлаб келаётганди.\nЖаҳон савдо ташкилоти Жанубий Корея ривожланаётган мамлакат


Афғонистон Президенти Ашраф Ғани (чапда) ва Ўзбекистон Президенти Шавкат Мирзиёев (ўнгда) Президент Ғанининг 5 декабр куни Тошкентга амалга оширган ташрифи давомида 60 дан зиёд келишув ва савдо шартномаларининг имзоланишини кузатмоқдалар [Афғонистон Президенти Саройи]\nТОШКЕНТ – Ўзбекистон Президенти Шавкат Мирзиёев ва Афғонистон Президенти Ашраф Ғани сешанба куни (5 декабр) Ғанининг Тошкентга қилган расмий сафари чоғида 20 та ҳамкорлик бўйича келишув ва 40 та экспорт шартноманинг имзоланиши жараёнида иштирок этдилар.\nМирзиёев матбуот хизматининг хабарига кўра, келишувлар, бошқа масалалар қатори иқтисодий, транзит, хавфсизлик, электр энергиясини узатиш, қишлоқ хўжалиги, соғлиқни сақлаш, таълим ва илмий масалалардаги алоқаларни янада мустаҳкамлашга қаратилган.\nЭкспорт шартномаларининг ҳажми 500 миллион доллардан каттароқ қийматда баҳоланмоқда.\nTOLOnews хабарига кўра, «Тошкент Афғонистон билан барча масалаларда, жумладан, иқтисодий ва хавфсизлик алоқалари бўйича ҳамкорлик қилишга юқори даражада эътибор қаратади», деган Мирзиёев қўшма матбуот анжуманида. «Икки давлат ўртасида имзоланган ҳамкорлик бўйича келишувлар қиймати миллионлаб долларни ташкил қилади».\nАфғонистон Президенти Ашраф Ғани 5 декабр куни Тошкентга амалга оширган ташрифи давомида Мустақиллик ва эзгулик ҳайкали пойдеворига гуллар қўймоқда. [Ўзбекистон Президентининг матбуот хизмати]\nИкки давлат раҳбарлари шунингдек Ўзбекистоннинг Термиз шаҳри ва Афғонистоннинг Ҳайратон шаҳарларини бирлаштирувчи Афғон-Ўзбек Дўстлиги кўприги хавфсизлигини таъминлаш бўйича ўзаро англашув меморандумини имзоладилар.\nЎзбекистон Афғонистонда яна бир консуллигини очишни режалаштирган, деди Мирзиёев.\n«Афғонистон ҳукумати ва халқи Ўзбекистонни савдо шериги сифатида кўришни хоҳлайди ва бу ҳол икки давлат учун ҳам фойдалидир», деди Ғани матбуот анжуманида ва «2018 йил мақсадларимизни амалга оширадиган йил бўлади» дея қўшимча қилди.\nМирзиёевнинг сўзларига қараганда, биргаликда тузилган комиссия икки давлат ўртасидаги келишувларнинг амалга оширилишини назорат қилади. Мирзиёев, шунингдек, Ғанининг Афғонистонни зиёрат қилиш тўғрисидаги таклифини қабул қилди.\nИкки мамлакат орасидаги муносабатлар сезиларли даражада илиқлашди.\nАфғон авиакомпанияларидан бириКам Аир, 29 ноябр куни Кобул шаҳридан Тошкент шаҳрига ўзининг илк парвозини амалга оширди.\nЎзбекистон шунингдек икки давлат ўртасидаги алоқаларни янада мустаҳкамлашга қаратилган саъй-ҳаракатларнинг бир қисми ўлароқ Термиз туманида Афғон фуқароларини ўқитишга мўлжалланган таълим марказини очишни режалаштирмоқда.


Давлат божхона қўмитасида қатор тайинловлар амалга оширилди\nДавлат божхона қўмитасида қатор муҳим тайинловлар амалга оширилди\nЎзбекистон президентининг тегишли қарор ва фармойишлари билан Давлат божхона қўмитаси (ДБҚ) раҳбарияти ва бир қатор ҳудудий божхона бошқармаларида муҳим тайинловлар амалга оширилди.\nТОШКЕНТ, 27 мар — Sputnik. Ўзбекистон президентининг тегишли қарор ва фармойишлари билан Давлат божхона қўмитаси (ДБҚ) раҳбарияти ва бир қатор ҳудудий божхона бошқармаларида муҳим тайинловлар амалга оширилди.Илҳом Мухторов ДБҚ раисининг биринчи ўринбосари лавозимига тайинланди. Шу кунгача у бу лавозимда вақтинча бажарувчи сифатида фаолият юритган.Отабек Ибрагимов қўмита раиси ўринбосари лавозимига тайинланди. Шу кунгача у Президент администрациясининг масъул ходими сифатида фаолият юритган.Муталибжон Салиев Наманган вилояти божхона бошқармаси бошлиғи этиб тайинланди. У бугунга қадар қўмита раиси ўринбосари бўлиб ишлаб келаётган эди.Олимжон Ҳожиматов Тошкент вилояти божхона бошқармаси бошлиғи этиб тайинланди. У бунга қадар Қорақалпоғистон Республикаси божхона бошқармаси бошлиғи бўлиб хизмат қилиб келаётган эди.Илҳомбек Казаков Қорақалпоғистон Республикаси божхона бошқармаси бошлиғи этиб тайинланди. Илгари у Хоразм вилояти божхона бошқармаси бошлиғи эди.Максудбек Кличев Хоразм вилояти божхона бошқармаси бошлиғи этиб тайинланди. Бунгача у Фарғона вилояти божхона бошқармаси бошлиғининг биринчи ўринбосари бўлган.Бахтиёр Муратов Андижон вилояти божхона бошқармаси бошлиғи этиб тайинланди. Бунгача у Тошент шаҳар божхона бошқармаси бошлиғининг биринчи ўринбосари вазифасида меҳнат қилиб келаётган эди.Тошкент шаҳар божхона бошқармасининг “Арк булоқ” ташқи иқтисодий фаолият божхона пости бошлиғи вазифасида хизмат қилиб келаётган Ғайрат Насиров “Тошкент-АЭРО” ихтисослаштирилган божхона комплекси бошлиғи этиб тайинланди.Эслатиб ўтамиз, февраль ўрталарида президент Шавкат Мирзиёев 2022 йилда божхона маъмурчилигини янада такомиллаштириш ва соҳани коррупциядан холи тизимга айлантириш бўйича устувор вазифалар юзасидан йиғилиш ўтказган эди. Унда соҳада амалга оширилиги керак бўлган қатор вазифалар белгилаб берилган.\nдавлат божхона қўмитаси, янги тайинлов\nДавлат божхона қўмитасига икки янги ўринбосар тайинланди. Беш ҳудудда божхона бошқармаси бошлиқлари ўзгарди.\nТОШКЕНТ, 27 мар — Sputnik. Ўзбекистон президентининг тегишли қарор ва фармойишлари билан Давлат божхона қўмитаси (ДБҚ) раҳбарияти ва бир қатор ҳудудий божхона бошқармаларида муҳим тайинловлар амалга оширилди.\nИлҳом Мухторов ДБҚ раисининг биринчи ўринбосари лавозимига тайинланди. Шу кунгача у бу лавозимда вақтинча бажарувчи сифатида фаолият юритган.\nОтабек Ибрагимов қўмита раиси ўринбосари лавозимига тайинланди. Шу кунгача у Президент администрациясининг масъул ходими сифатида фаолият юритган.\nМуталибжон Салиев Наманган вилояти божхона бошқармаси бошлиғи этиб тайинланди. У бугунга қадар қўмита раиси ўринбосари бўлиб ишлаб келаётган эди.\nОлимжон Ҳожиматов Тошкент вилояти божхона бошқармаси бошлиғи этиб тайинланди. У бунга қадар Қорақалпоғистон Республикаси божхона бошқармаси бошлиғи бўлиб хизмат қилиб келаётган эди.\nИлҳомбек Казаков Қорақалпоғистон Республикаси божхона бошқармаси бошлиғи этиб тайинланди. Илгари у Хоразм вилояти божхона бошқармаси бошлиғи эди.\nМаксудбек Кличев Хоразм вилояти божхона бошқармаси бошлиғи этиб тайинланди. Бунгача у Фарғона вилояти божхона бошқармаси бошлиғининг биринчи ўринбосари бўлган.\nБахтиёр Муратов Андижон вилояти божхона бошқармаси бошлиғи этиб тайинланди. Бунгача у Тошент шаҳар божхона бошқармаси бошлиғининг биринчи ўринбосари вазифасида меҳнат қилиб келаётган эди.\nТошкент шаҳар божхона бошқармасининг “Арк булоқ” ташқи иқтисодий фаолият божхона пости бошлиғи вазифасида хизмат қилиб келаётган Ғайрат Насиров “Тошкент-АЭРО” ихтисослаштирилган божхона комплекси бошлиғи этиб тайинланди.\nЭслатиб ўтамиз, февраль ўрталарида президент Шавкат Мирзиёев 2022 йилда божхона маъмурчилигини янада такомиллаштириш ва соҳани коррупциядан холи тизимга айлантириш бўйича устувор вазифалар юзасидан йиғилиш ўтказган эди. Унда соҳада амалга оширилиги керак бўлган қатор вазифалар белгилаб берилган.


Ўзбекистонда энг иссиқ ёки энг совуқ ҳаво қачон қайд этилганини биласизми?\nЎзбекистон ҳудудида об-ҳаво неча йилдан буён кузатиб келинаётганини биласизми? Ўзбекистонда об-ҳавони кузатиш тарихи 19 асрнинг иккинчи ярмида бошланган. Тошкентда ҳаво ҳарорати илк бор 1867 йилда қайд этилган. Тошкент метеорология маркази эса 1876 йилда ишлай бошлаган. Ўзбекистонда метеорология тарихи билан инфографикамизда батафсил танишинг.


Qonun himoyachisi avvalo, adolat va haqiqatning qaror topishi uchun intiladi. Bu uning kasbiy mas’uliyati va majburiyati bilan bog’liq. Chinakam advokat rieltor emas, ritor bo’lishi kerak. Buning uchun ular ritorika, ya’ni notiqlik san’atining siru sinoatlarini yaxshi idrok etibgina qolmay, balki amalda to’la qo’llay olishlari zarur. Advokat nutqi, prokuror nutqi amaldagi qonunlarning mohiyatidan kelib chiqishi talab etiladi. Har qanday ehtiroslardan xoli tarzda aniq dalil va faktlarga tayangan holda ish tutishlari adolatning tantanasiga xizmat qilishi muqarrar. Bunday harakat va xayrli maqsad hayotning, haqiqatning oynasi bo’lib kelayotgan “Adolat ko’zgusi” nomli huquqiy-ma’rifiy, hammabop gazeta tahririyati ijodiy guruhining doimo diqqat markazida. Iqtidorli, maftunkor jurnalist Shahnozaxon yuqoridagi mavzu bo’yicha suhbatlashib, fikrlarimni gazetada e’lon qilish istagi bilan chiqqanlarida men shod bo’ldim va rozi bo’ldim. Ana shu suhbat gazetaning 14 — iyul sonida chop etilgandi. Shuni e’tiboringizga havola qilmoqdamiz.\n Ҳуқуқшунос учун нутқ маданияти жуда муҳим.\nНият хайр-оқибат хайр. Ҳар бир киши нотиқ бўлишни истайди. Лекин унга эришишнинг ўзи бўлмайди. Мақсад манзилининг ўзига яраша довонлари бор. Ундан ошиб ўтиш учун ишонч керак, билим керак, журъат ва жасорат керак. Бугунги суҳбатдошимиз ана шу эзгу ниятга эришган, “Энг яхши воиз” республика танловининг совриндори Раҳимбой Жуманиёзов бўлдилар.\nМуаллиф ҳақида: Раҳимбой Жуманиёзов 1960 йилнинг 1 июлида Хоразм вилоятининг Қўшкўпир туманида туғилган. Тошкент Давлат университетининг ўзбек филологияси факультетини имтиёзли диплом билан тамомлаган. Ўзбекистон Республикаси Фанлар академиясининг Тил ва адабиёт институтида илмий ходим, Тошкент Давлат Санъат институтида “Ўзбек тили ва адабиёти” кафедраси мудири, Ўзбекистон Миллий телерадиокомпаниясининг “Маърифат” студиясида бўлим бошлиғи лавозимларида ишлаган. Ҳозирда Тошкент вилояти халқ таълими ходимларини қайта тайёрлаш ва уларнинг малакасини ошириш институтининг профессори, Ўзбекистон Давлат санъат ва маданият институти “Саҳна нутқи” кафедраларининг доценти вазифасида фаолият юритмоқда.\n“Халқ ижоди – ҳақ ижод”, “Ҳарфлар тилга кирганда”, “Алифбо”, “Туркий савод”, “Ҳарфлар гулшани”, “Ғоявий тарбияда нотиқлик санъати”, “Янгиликлар ёзиш ва таҳрир қилиш”, “Нутқий маҳорат”, “Таълим, тарбия, тафаккур, тараққиёт”, “Муомала маданияти”, “Дил – қулф, тил – калит”, “Туркий қироат қироли” номли китоблари чоп этилган. Бир нечта интеллектуал-телевизион дастурларнинг муаллифи ва бошловчиси.\n“Иқтидор” видеостудияси томонидан суратга олинган “Қора илон”, “Бегона”, “Ота” номли кинофильмларнинг муаллифи ва продюссери.\n– Қадимги Римда адвокатлар вазифасини нотиқлар бажарган. Кимнинг нутқи таъсирчан ва мантиқий бўлса, ишда ўша томон ғолиб чиққан. Бугунги кун адвокатларида бундай хусусиятлар бироз сусайгандай…\n– Қадимги антик дунёдан сўз очдингиз, шу ўринда дунёга танилган нотиқлар Цицерон, Демосфен, Аристотелларни ёдга олишимиз жоиз. Нотиқларнинг илдизига назар ташлайдиган бўлсак, ҳаммаси суд нотиқлигига бориб тақалади. Яъни ўзига тегишли бўлган мол-мулкни қайтариш, ноҳақликка барҳам бериш мақсадида суд жараёнларида қатнашишган. Нотиқ Лисий ҳар бир жабрланувчининг ёки даъвогарнинг ўз характеридан келиб чиққан ҳолда оқлов нутқи ёзиб берган. Баъзида эса жабрланувчининг номидан судда иштирок этиб оташин нутқ сўзлаган. Бугунги кунда ҳуқуқ, қонун мезонлари ҳақида гапирар эканмиз, биринчи ўринда юристлар учун нутқ маданияти ва нотиқлик санъати сув ва ҳаводек зарур. Бошқача бўлиши ҳам мумкин эмас. Чунки уларнинг фаолиятида энг муҳими — асос ва далилларни тўғри фикрлаб, тўғри етказиб бера олиш ҳисобланади.\nЦицерон ҳаёти билан яқиндан танишганман.Унинг битта фикри менга жуда маъқул келади. У айтади: «Инсон эркин бўлиши керак. У эркин бўлиши учун қонуннинг қули бўлиши керак.» Шу ўринда қонуннинг қули деган бирикмага эътибор қилинг. Бунда кўр-кўрона итоат эмас, қонунга ҳурмат ва уни англаш билан боғлиқ бўлган жараён ва талаб бор, масъулият ҳисси билан мажбурият бурчи бор. Шу маънода қонун чиқарилган. Қонун бир-иккита одамнинг хоҳиши эмас, халқнинг, бутун бир давлатнинг иқтисодий, маънавий ва бошқа ҳуқуқий меъёрлари билан боғлиқ ҳолда шаклланганки, унга сўзсиз итоат фуқаронинг бурчидир. Жамиятнинг ўзини шаклланиш қонунлари бор, улар бузилса, орада низолар келиб чиқади. Шунинг учун ҳам қонунга барча бўйсуниши лозим.\nБугунги кунда адвокатлар нутқи бўладими, судьянинг нутқими барчасида мақсад битта: адолат ва ҳақиқатни тантанасини таъминлаш, эгаллаган билимларини ишга солиб бузилган ҳуқуқни тиклаш. Президентимизнинг мустақиллик бу ҳуқуқдир, ҳуқуқ бу мустақилликдир мазмунидаги ўгитлари бежиз эмас. Мантиқ асосларини чуқур билган адвокат доим ғолиб бўлади. “Дунё” номли ҳинд филмида ҳақиқий адвокатнинг қиёфаси жуда чиройли ёритиб берилган.\n– Сўз ила сеҳрлаш сирлари билан бўлишсангиз…\n– Горькийнинг “ижоднинг бир фоизи истеъдод, қолган 99 фоизи меҳнат” деган фикри нотиқлик санъатига ҳам тўла тааллуқлидир. “Машаққат” бу “машқ” деган сўздан. Етишиш, бирон нарсага эришиш-машаққатли жараёндан ўтиш демакдир. Ҳозирги замонда “мафкура полигонлари ядро полигонларига нисбатан катта кучга эга”лиги яққолроқ намоён бўлаётгани сир эмас. Дунёни сўз “ушлаб” тургани рост. Бир кун мафкура тўхтаса, эртасигаёқ замбараклар, тўплар ишга тушиши аниқ бўлган айни даврда тил, сўз, нутқнинг қудратига эътибор бериш ўринлидир. Нутқ маданиятининг икки кўриниши мавжуд: оғзаки ва ёзма. Нотиқлик ҳар иккаласини ҳам чуқур билишни тақозо этади.\nУстозлардан бири шундай деган эди: “Мен минбарга чиқсам, ўзимни милтиқ ўқталган овчи олдида дағ-дағ титраётган қуёнга ўхшатаман, ёзиш учун столга яқинлашсам, ўзимни бамисоли арслондек тасаввур қиламан”. Бу — оғзаки нутққа, сўзга чечанлигим йўқ, фикрни қоғозга тушириш бобида анча маҳоратим бор, деганидир.\nНутқ маҳоратига бирдан эга бўлиб бўлмайди, қушнинг ҳам қўш қаноти бўлганидек, нутқнинг ҳам икки асоси бор. Битта қанот билан парвоз қилиб бўлмайди, учиши мумкин маълум бир муддат лекин кўкка кўтарила олмайди. Бир томонда ўйлов, иккинчи томонда сўйлов туради. Ўйлов деганда тафаккур механизми тушунилади, сўйловда эса талаффуз. Фикрни таъсирчан ифода этиш учун серсўзлик ва эзмаликдан қочиш керак.\nДил — қулф, тил — калит\n–Биринчи бор кўриб турган одамнинг ҳам кўнглига йўл топиш мумкинми?\n– Мақсад манзилига ҳар ким ҳар хил йўлдан, турли воситалар ёрдамида боради. Катта куч, сонсиз лашкар ва чексиз қурол билан амалга ошириш мумкин бўлмаган юмушнинг битта киши ҳам уддасидан чиққанига тарих гувоҳ. Қилич ўрнида қалам, ўқ ўрнида тил ишлата олиш-нафақат ўткир ақл эгаларининг, балки элчилар, нотиқлар, чечанларнинг ҳам вазифасидир.\nШоирнинг Навоий ҳазратлари ҳақида “Темур тиғи етмаган жойни, қалам билан олди Алишер” дейиши бежиз эмас. Мен гапираётган пайтимда иккинчи меним пайдо бўлади. У айтади, мен қайтараман. У фақат минбарда келади. Мавзу яхши ўйланса, бас, сўзларнинг ўзи оқиб келаверади. Сўз бойлигим йўқ, гапиролмайман дейишади, ёлғон гап, ҳамма гапириши мумкин. Кимнинг фикри бўлса, мавзу ҳақида атрофлича тушунчага эга бўлса бўлди, у гапира олади. Қулфни мос ва хос калит билан очиш лозим бўлганидек, кўнгилни ҳам хос воиз мос сўз билан оча олади.\nШоир бўлиб туғиладилар, нотиқ бўлиб етишадилар.\n– Жаҳолат йўлига тушиб қолганларни ҳам аслида кучли нотиқлар таъсирида ҳаракатлантиришлари ҳақида эшитганмиз, шундай эмасми?\n– Тўғри, ўз қобилиятидан нотўғри йўлларда фойдаланадиган воизлар ҳам учраб туради. Мен ИИВ жазони ижро этиш бошқармасининг матбуот хизматида ишлаганман. Аниқроғи “Vaqt — время” деган газета бор, у 1946 йилдан буён чиқади. Шу газетада маҳкумларнинг афсус-надоматлари ва тазарруларини босиб чиқаришга масъуллардан бири эдим. Адашган диний экстремизм йўлига кириб қолганларни, билим ва асослар билан ҳозирги ҳаётимиз, миллий ғоямиз моҳиятини тушунтириб, ортга қайтаришда камарбасталик қилганман десам муболаға эмас. Ғояга қарши фақат ғоя, фикрга қарши фақат фикр, жаҳолатга қарши фақат маърифат билан баҳсга киришиш, олишиш лозимлигини уқтирган эдилар юртбошимиз.\nБугунги кунда халқнинг онги ва қалби учун кураш кетмоқда. Ҳимоя бу огоҳ бўлишдир. Сўздан дўст ҳам, душман ҳам фойдаланади. Нотиқликни дудама ханжар дейиш мумкин. Икки дамли, яъни икки томони ҳам кесади. Бир томонида адолат, иккинчи томонда адоват туради. Ким қайси томон билан кесса хизмат қилаверади. Худди қалам сингари, қалам билан соғинчли салом хати ёзасиз, ҳол-аҳвол сўрайсиз, лекин бу билан бировни устидан ёзса ҳам бўлади, ёзмай қолмайди. Сўз бузади, сўз тузади. Олқиш ҳам сўз билан, қарғиш ҳам сўз билан. Ободлику барбодлик, омонлику ёмонлик ҳам сўз билан, сўз ўлдиради, сўз кулдиради. У бунёдкор ғоялар учун ҳам, бузғунчи ғоялар учун ҳам қурол. Фақат буни билиш, ажрата олиш учун инсоннинг онги, ақли, тафаккури, дунёқараши кенг бўлиши керак. Ёшларимизни ана шундай тарбияласак, марра бизники. Ўқитувчининг ўзи ёқимли, сўзи юқумли бўлсин, у нафақат етказсин, балки ўтказсин, сўзи билан ёндирибгина қолмасдан мантиқ асоси билан қондирсин.\n– Оҳангнинг аҳамияти қандай?\n– Оғзаки нутқдаги овоз, дикция, пауза, урғу, оҳанг, интонациянинг ўрни беқиёс. Оҳангни рўёбга чиқарувчи нарса бу овоз. Тингловчи эътиборини, даставвал, нотиқнинг кўриниши, сўнгра унинг овози тортади. Шунинг учун итальян актёрларидан Томаззо Сальвинидан “актёр учун нима бирламчи?”-деб сўраганларида, у “биринчидан овоз, иккинчидан овоз, учинчидан овоз, тўртинчидан бошқа нарсалар”, деб жавоб бергани бежиз эмас.\n– Нотиқлик санъати ўқитиладими?\n– Нутқ маданияти кўпгина олий ўқув юртларида ўқитилади. Аммо қуёш нурини ҳамма жойга бирдек сочгани билан бир жойда гул, бир жойда янтоқ ўсиб чиқади. Билим барча ерда берилади, аммо нотиқлик қисмати фақат айримларнинггина елкасига тушади. Нотиқларга осон бўлган эмас, уларнинг ҳаёти доимо силлиқ кечмаган. Чунки улар тузумнинг, тизимнинг юкини зиммаларига олишган. «notiq.uz» веб-сайтимдан даврий янгиликлардан ташқари нутқ маданияти ва нотиқлик сирларидан ошно бўлишни истаган ўқитувчиларнинг, мухлисларнинг сони беҳисоб. Республика Маънавият тарғиботи ҳузуридаги «Маънавият тарғиботчиси» таълим муасссасида «Нотиқлик санъати» ўқув курсини бошқариб бораман. Айниқса, унинг олий ва ўрта махсус таълим тизимида миллий ғоя ва мустақиллик мафкурасини тарғиб этишга қаратилган «Ғоямиз-ҳимоямиз» номли интеллектуал ижтимоий -маърифий лойиҳаси ёшларга таъсирчан таълим беришнинг ноёб намунаси дейиш мумкин.\nНотиқнинг нони қаттиқ,\nСўз бобида у ортиқ,\nУни асло ранжитманг,\nАсли у ҳақдан тортиқ.\nЖаҳолатни кўрса гар,\nУнга ўқталган милтиқ.\nТингловчига у интиқ,\nНотиқнинг нони қаттиқ. Суҳбатдош Шаҳноза Ҳайиталиева


Неъматга шукр қилувчилардан бўлайлик\n18280 Ўқиш режими + -\nАллоҳ таолонинг улуғ неъматлари ҳар он инсонларга бериб турилади. У неъматлар шунчалик кўпки, уларни санаб саноғига етиб бўлмайди. Қуръони каримда Аллоҳ таоло бу ҳақда шундай деган: وَإِنْ تَعُدُّوا نِعْمَةَ اللَّهِ لا تُحْصُوهَا «Ва агар Аллоҳ таолонинг неъматларини санашни хоҳласангиз, бас, уни тўғри ҳисоблашга қодир эмассиз» (Иброҳим. 34- оят).\nШайх Саъдий раҳматуллоҳи алайҳ айтадиларки, агар бошқа неъматларни қўйиб, фақат тириклик неъматини сарҳисоб қилинса, унинг ўзи беҳисоб бўлади. Чунки ҳар бир нафасда икки неъмат яширилгандир. Нафасни ичкарига кириши бир неъмат бўлса, ташқарига чиқиши бошқа бир неъматдир. Зеро, нафасни ичкарига кириб ташқарига чиқмаслиги ва ташқарига чиқиб ичкарига кирмаслиги алоҳида-алоҳида икки мусибатдир. Шу боис ҳар нафасда инсонга икки неъмат ҳосил бўлади ва ҳар бир неъмат шукрни тақозо қилади. Шунинг учун агар ҳар бир нафасга одам бир бор шукр қилса, ўшанда ҳам нафас неъматини шукрини адо қилмаган бўлади. Энди банда, бошқа беҳисоб неъматларни қандай қилиб шукрини адо қила олади? Аллоҳ таоло неъматларини тўлиқ шукрини адо қилиш инсон тоқатидан ташқари, лекин кўп шукр қилиш ниҳоят маҳбуб амал бўлиб, унга беҳисоб савоб берилади ва бандага бериладиган неъматлар зиёда бўлиб бораверади ҳамда Аллоҳ таоло билан алоқаси мустаҳкамланиб, муҳаббатда тараққий топади. Бу борада Аллоҳ таоло шундай деган: فَاذْكُرُونِي أَذْكُرْكُمْ وَاشْكُرُوا لِي وَلا تَكْفُرُونِ «Бас, сизлар менга зикр қилинглар, мен сизларни зикр қиламан. Сизлар менга шукр қилинглар ва ношукр бўлманглар» (Бақара. 152- оят). Бошқа ўринда шундай дейилган: وَسَنَجْزِي الشَّاكِرِينَ «Ва шукр қилувчиларни яхши мукофотлаймиз» (Оли Имрон. 145- оят). Яна бошқа ўринда: لَئِنْ شَكَرْتُمْ لأزِيدَنَّكُمْ وَلَئِنْ كَفَرْتُمْ إِنَّ عَذَابِي لَشَدِيدٌ «Агар сизлар шукр қилсаларингиз, бас, мен сизларга яна бераман. Ва агар ношукрлик қилсаларингиз, бас, ёдингизда тутингларки, менинг азобим қаттиқдир» (Иброҳим. 7-оят). Аллоҳ таолога шукр қилувчи банда жуда суюкли, ношукр эса ниҳоят номақбул бандадир. Чунки ношукрлик назари пастлик белгисидир. Агар ношукр шахсга озгина машаққат етса, у беҳисоб неъматларни унутиб, бошига тушган мусибатни маҳкам тутиб Аллоҳ таоло томонидан берилган беҳисоб неъматларни унутиб қўяди. У бошига тушган озгина машаққатни тоғга айлантириб, кўзёш қилади. Шукр қилувчи банданинг назари доим, яъни бошига мусибат тушганда ҳам, неъмат ичида ғарқ бўлганда ҳам Аллоҳ таолонинг неъматларига шукр қилиб, машаққатнинг аришини сўраб дуо қилади. Ношукр шахс касал бўлиб қолса, Аллоҳ таоло томонидан юборилган неъматларни унутиб, ўзини қаттиқ хорланган ва мазлум деб билиб, ношукрлик қила бошлайди. Шукр қилувчи банда касалликдан ғамгин бўлиши билан бир қаторда, Аллоҳ таоло томонидан ҳаётнинг кўп қисмида берилган катта неъмат, яъни сиҳат-саломатликни ўйлаб шукр қилади. Шукр қилувчи инсон бемор бўлса, қаровчи, муолажа қилувчи ва дориларни катта неъмат деб билади. Бирор одам ундан кўра қаттиқроқ бемор бўлса, уни ўйлаб, Аллоҳ таоло шундай касалликдан сақлади, деб шукр қилади. У, албатта, камсуқум ва хокисорлик билан касалликни ўзидан йироқ бўлишини дуо қилиб сўрайди. Ношукр банда эса шикоят ва дағ-даға билан соғлик сўрайди. Шукр қилувчи банда ўзига етган машаққатдан хаёли паришон бўлади, лекин ношукрлик кайфиятида эмас. Инсонга шайтоннинг энг биринчи ҳамласи ношукрликка мубтало қилиш бўлади. Қуръони Каримда шайтонга қиёмат кунигача яшаш имкони берилганлиги таъкидланади. Аллоҳ таоло олдида шайтон ўз хоҳишини ошкора қилиб: «Мен Сенинг бандаларингни адаштираман ва ҳар томондан уларга ҳужум қиламан», деди. Сўнг ўз ҳамласи натижасини баён қилиб айтади: وَلا تَجِدُ أَكْثَرَهُمْ شَاكِرِينَ «Сен улардан аксариятини шукр қилувчи топмайсан»(Аъроф. 17-оят). Маълум бўлишича, шайтоннинг катта истаги ва ҳаракати Аллоҳ таолонинг бандаларини шукр ибодатидан маҳрум қилиб, уларни ношукрга айлантиришдир. Аксинча, шукр қилуви банда шайтон алдовларига тайёр тургани боис, унинг ҳийлалари қурбони бўлмайди. Аллоҳ таолога шукр қилиш улуғ ибодат бўлиб, уни бир неча дақиқаларда адо этиш мумкин. Ҳадисда бу ҳақда шундай дейилган: عَنْ أَبِي هُرَيْرَةَ ، عن النَّبِىِّ صلى الله عليه وسلم. أَنَّهُ قَالَ: الطَّاعِمُ الشَّاكِرُ بِمَنْزِلَةِ الصَّائِمِ الصَّابِرِ. Абу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Шукур қилувчи хўранда – сабр қилувчи рўзадор манзилидадир» (Бухорий ва Термизий). Шу боис инсон кечаю кундуз кичик ва катта неъмат ёки роҳатланишга муяссар бўлса, шукр қилишни одатга айлантириши лозим. Уйга кираётганда уйда истиқомат қилувчиларнинг соғ-саломат ҳолда кўрса ёки яхши таом олдига келса, ҳавони яхшилиги маълум бўлса ёки боласи ўйнаб яхши юрган бўлса, шукр қилиш лозимдир. Мақсад, ҳар бир хурсандчилик ва дам олишда шукр адо қилиш ва шукр адо қилишни одатга айлантириш даркор. Агар тил бўлмаса, дилда шукр қилиш лозим. Яна катталар буни ҳам айтадиларки, кечаси тўшакка бориб, ухлашдан илгари бир оз муддат Аллоҳ таоло неъматларини тасаввур қилиб: «Бирма-бир неъматларга шукр қилиш яхшидир. Масалан, тасаввур қилиб, «Алҳамдулиллаҳ, аҳли-аёлимнинг соғлиги яхши, алҳамдулиллаҳ, бошни ёпишга уй бор, алҳамдулиллаҳ. тўшакда тинч-осуда ётибман, алҳамдулиллаҳ, жоним, молим омонда», дейилади. Мақсад қанча қулайликлар муяссар бўлса, уларнинг ҳаммасини бирма-бир тасаввур қилиб, уларга шукр айтиб ухлашдир. Инсон ўз ҳаётини Аллоҳ розилигига мувофиқ қуриши Аллоҳ таоло неъматларининг ҳақиқий шукри бўлишида шак-шубҳа йўқдир. Лекин тилу дилда кўп шукр адо қилишни одатга айлантириш катта ибодатдир. Шукр қилувчи банданинг бошқа амаллари ҳам унинг баракасидан, Худо хоҳласа, дуруст бўлишига умид қилинади. Шукр қилиш учун бирор лафз тайин қилинмаган. Ҳар бир инсон ўз тилида шукр айта олади. Лекин Расулуллоҳ саллоллоҳу алайҳи васаллам шукр қилиш учун шундай тўлиқ лафзларни ҳам айтганларки, улардан бирини айтиш минг марта шукр қилишнинг фойдасини беради. У лафзлар қуйидагилардир: 1.اَلَّلهُمَّ لَكَ الحَمدُ حَمداً دَائِماً مَعَ دَوامِكَ وَلَكَ الحَمدُ حَمداً خَالِداَ مَعَ خُلُودِكَ وَلَكَ الحَمدُ حَمداً لامُنتَهَى لَهُ دُونَ مَشِئَتِكَ وَلَكَ الحَمدُ حَمداً لايُرِيدُ قَائِلُهُ اِلّا رِضَاكَ وَلَكَ الحَمدُ حَمداً عِندَ طَرفَةِ كُلِّ عَينٍ وَتَنَفُّسِ كُلِّ نَفسٍ. «Аллоҳумма лакал ҳамду ҳамдан даиман маъа давамик ва лакал ҳамду ҳамдан холидан маъа хулудика ва лакал ҳамду ҳамдан лаа мунтаҳаа лаҳу дууна машиатика ва лакал ҳамду ҳамдан лаа юрийду қоилуҳу иллаа ризока ва лакал ҳамду ҳамдан ъинда торфати кулли ъайнин ва танаффуси кулли нафсин». Маъноси: «Эй, Аллоҳим! Сенга Сенинг доимий вужудинг билан доимий бўладиган ҳамд (шукр) бўлсин. Сенга Сенинг ҳамиша бўлишинг билан ҳамиша бўладиган ҳамд (шукр) бўлсин. Сенга Сенинг машиатингсиз ниҳояланмайдиган ҳамд (шукр) бўлсин. Айтувчиси фақат Сенинг ризолигингни истайдиган(киши)нинг ҳамд(шукр)и Сенга бўлсин. Сенга кўзнинг ҳар қарашида ва кўкснинг ҳар нафасида ҳамд (шукр) бўлсин». 2.اَلَّلهُمَّ لَكَ الحَمدُ عَدَدَ خَلقِكَ وَمِدَادَ كَلِماتِكَ وَزِنَةَ عَرشِكَ وَرِضا نَفسِكَ «Аллоҳумма лакал ҳамду ъадада холқика ва мидада калимаатика вазината ъаршика ва ризо нафсика» Маъноси: «Эй, Аллоҳим! Сенга махлуқотларингни адади боробарида ва Сенинг сўзларингнинг сиёҳи баробарида, Сенинг Аршингни вазни баробарида ва Сенинг ризолигингга мувофиқ ҳамд бўлсин».\n3. عَنْ عَبْدِ اللهِ بْنِ غَنَّامٍ الْبَيَاضِيِّ ، أَنَّ رَسُولَ اللهِ صلى الله عليه وسلم قَالَ: مَنْ قَالَ حِينَ يُصْبحُ : اللَّهُمَّ مَا أَصْبَحَ بِي مِنْ نِعْمَةٍ فَمِنْكَ وَحْدَكَ ، لاَ شَرِيكَ لَكَ ، فَلَكَ الْحَمْدُ ، وَلَكَ الشُّكْرُ ، فَقَدْ أَدَّى شُكْرَ يَوْمِهِ ، وَمَنْ قَالَ مِثْلَ ذَلِكَ حِينَ يُمْسِي ، فَقَدْ أَدَّى شُكْرَ لَيْلَتِهِ.\nАбдуллоҳ ибн Ғанном розияллоҳу анҳудан ривоят қилинади: «Расулуллоҳ саллоллоҳу алайҳи васаллам: «Ким тонг оттирган пайтда «Аллоҳумма маа асбаҳа бии мин неъматин фаминка ваҳдака, лаа шарийка лака, фа тилкал ҳамд, валакаш шукр» деса, (ўша) кунинг шукрини адо этибди ва ким ана шунигн мислини кечки пайтда айтса, (ўша) кечанинг шукрини адо этибди». Маъноси: «Эй, Аллоҳим! Менга бирор неъмат етса, ёлғиз Ўзингдандир. Сенинг шеригинг йўқ. Сенга ҳамд бўлсин. Сенга шукр бўлсин» (Насоий, Абу Довуд ривояти).\nИсломда инсон саломатлигига эътибор\nОта ўғлига ичида катта апельсини бор шиша идиш берди. Ўспирин ўғил отаси қандай қилиб бундай катта апельсинни шиша идишнинг шундай кичик оғзидан киритганидан давоми...\n03:03 / 04.04.2019 1259\nҒалаба муборак, муносиб авлодлар!\nҒалаба муборак, муносиб авлодлар Аллоҳ таолога ҳамду санолар, Аллоҳнинг Расулига дуруду салавотлар бўлсин Куни кеча дунё миқёсидаги мусобақалардан бири давоми...\n09:32 / 11.03.2017 1944\n«Сизларга бир савол бераман. Расулуллоҳ соллаллоҳу алайҳи васаллам вафот этганларида у зот ювилган сув қаерга кетган?»\nБисмиллаҳир роҳманир роҳийм Бугун улуғ олим, шайх Муҳаммад Мутаваллий Шаъровий ҳақидаги ибратли бир қиссани эътиборингизга ҳавола қиламиз. Кунлардан бир давоми...\n02:19 / 06.02.2019 1607\n«Жавҳарадуттавҳид» китобида айтилишича, Аллоҳ таоло савоб берадиган бўлса, фақатгина фазлидан, азоб берадиган бўлса, адлидандир. Мана шу эътиқодни маҳкам ушлаш давоми...\n01:25 / 08.03.2017 2390


«Кулги умрни узайтиради», «кулгининг соғликка фойдаси катта», «яхши кайфият билан бошланган кун хайрли ўтади» каби гапларни жуда кўп эшитамиз. Халқимиз ҳам кулгусевар халқ. Кулгининг миллий жанрлари азалдан халқимиз орасида оммабоп бўлиб келган. Бирон бир кунимиз йўққи, бир озгина бўлса-да кулишиб латифа (ҳангома) айтмасак, эшитмасак ёки бирор қизиқ воқеани эслаб кулишмасак. Қизиқчиларимизни ҳам халқимиз жуда эъзозлайди. қимматли эътиборингизни қаратмоқчи бўлганимиз: бугунги кунда биз кулги деб тушунаётан, умуман, биз кулаётган нарсалар ҳаётимизда қанчалик муҳим ўрин тутади? Қизиқчиларимизнинг савияси қандай? Кулги, аслини олганда, келажак авлодни тарбиялашда роль ўйнайдими?Биз қуйида айнан аниқ бир шахсни қоралашдан йироқмиз. Жоиз бўлса, шунчаки ўзимизнинг ожизона таҳлилимиз ва фикр-мулоҳазаларимизни баён қилмоқчимиз, холос. Гапларимиз оммага йўналтирилган бўлиб, ўз эгасини топиб олишига ишонамиз. Замон ўзгаряпти, тўғрироғи, биз одамлар ўзгаряпмиз. Ўзгарганда ҳам жуда тез ўзгаряпмиз. Аммо масаланинг муҳим жиҳати шундаки, яхши томонгами? Аввалари телевидение орқали қизиқчиларнинг, миниатюра актёрларининг чиқишларини бутун оиламиз билан биргаликда бемалол томоша қилардик. Ҳозир эса очиғи бироз чўчийман. Чунки баъзи қизиқчиларимизнинг чиқишлари, монологлари шундайин ажабтовур тус олганки, ёхуд ўзингни овсарга солиб ўтиришинг лозим, ёхуд аста туриб чиқиб кетишинг керак, ёхуд ... нима қилишга ҳам шошиб қоласан киши. Беҳаё жимжимали, ножуя қочирим гаплар, баъзан эса тўғридан-тўғри шундай гапларни айтадиларки, бир дастурхон устида ўтириб томоша қилаётган ота-она ва фарзандлар ўнғайсиз ҳижолатли аҳволга тушиб қоладилар. Умуман, шунақа услубда кулдириш ва умуман, буни санъат деб қабул қилиб, тинглаб, томоша қилиш тўғрими? Ахир бизда оилавий муносабатлар ўзаро иззат-ҳурмат, ҳаё, одоб-ахлоқ, гўзал хулқ, олий маданият асосида қурилган-ку! Ўзга халқларни «ўзбек» сўзини маданият сўзи ўрнида синонимдек қабул қилишга кўниктирган аждодларимиз наҳотки бугун бизни кузатиб туриб мамнун бўлмоқдалар деб ўйлайсиз? Наҳот Европа халқлари орасида «белдан пастки кулги» («юмор ниже пояса») деб қараладиган бепарда «санъат» бизга ҳам сингиб кетса? Унда миллий ғурур қаерда қолади? Шу ўринда аския жанрига ҳам муносабат билдирсак тўғри бўларди. Аския, фикри ожизимизча, биз юқорида тилга олган ўша жирканч кулгининг қоғозга (чиройлироқ қоғозга) ўралган кўриниши, холос. Биз кулгининг ўзини ҳеч ҳам танқид қилаётганимиз йўқ. Биз кулги тарафдоримиз, аммо у ҳам динимиз, туйғуларимиз, осмонимиз ... каби мусаффо ва беғараз бўлсин. Қизиқчиларимизнинг савияси жуда баланд. Уларнинг ақлига, зеҳнига, истеъдодига шубҳамиз йўқ. Бироқ улар осон кулги йўлидан кетмоқдалар. Улар шон-шуҳрат, маблағни ўйламоқдалару — масаланинг иккинчи томони — келажак авлоднинг маънавий тарбиясига, халқнинг иймон-эътиқодига бу «санъат»нинг қандай таъсир қилишини ўйламаяптилар. Ахир қизиқчининг чиқишини миллионлаб ёшлар, болалар ҳар куни такрор-такрор эшитадилар, ёд оладилар. қизиқчи халқнинг ичидаги кусур иллатларни, дарзларни кулги орқали, жозибали сўзлар билан намоён қилиб бера олиши, огоҳ қилиши ҳақиқий санъат эмасми? Бундай қизиқчини халқ чинакамига севади. Унга буюк мураббийдек, қаҳрамондек муносабатда бўлиб, ардоқлайди. (Ўзбек халқи яхшиликни тушунадиган ва ҳеч қачон унутмайдиган халқ). Сериаллар ва компьютер ўйинлари вакумида тарбияланаётган авлодга, уларнинг ота-оналарига таъсир эта олувчи мураббийлар – санъаткорлар, қизиқчилардир. Яъники, болалар ва ёшларни эзгулик ва яхшилик руҳида тарбиялашда ҳақиқий санъат ва санъаткорларнинг ўрни беқиёс. Чунки кўпчиликнинг кулгиси иллатли нарсаларга кучли зарба бера олади. Танбеҳни кўтариш мумкин, аммо кулгига ҳамма ҳам чидай олмайди: ҳеч бир кимса кулги бўлишни истамайди. Модомики, кулги шундай қудратга эга экан, келинг, унинг зарбасини иллатларимиз томирига тўғрилайлик, йўналтирайлик. Кулги билан феъл-атворимизни ўзгартирайлик, тарбиялайлик. Санъатга баҳо бериш учун жуда катта мутахассис бўлиш шарт эмас. Оддий синчков томошабин ҳам, агар жиндай диёнати, инсофи бўлса, керакли баҳони бера олади. Бугун келтирган мулоҳазаларимиз барчанинг кўнглида бор бўлган, инкор қилолмайдиган оддий ҳақиқатлар эди. Тўғри қабул қиласиз, деган умиддамиз.


«Қизларга мактуб»: Ажрашган аёллар иккинчи «сорт» эмас - Daryo\n11:14, 19.08.2021 127569\n«Қизларга мактуб»: Ажрашган аёллар иккинчи «сорт» эмас\nҲар бир инсон ҳаёти давомида турли синовларга, қийинчиликларга дуч келади. Баъзан шундай лаҳзалар бўладики, одам қандай йўл тутишни билмайди, ўзгалар маслаҳатига муҳтожлик сезади. «Дарё» ҳаётнинг турли синовлари, танловлари олдида турган аёл-қизлар учун «Қизларга мактуб» лойиҳасини бошлади.\nЛойиҳа доирасида турмуш зарбаларига, синовларига енгилмай, ўз устида ишлашдан тўхтамаган, ҳаётда ўз ўрнини топган аёлларнинг мактублари чоп этилади.\n«Қизларга мактуб» лойиҳасининг биринчи қаҳрамони — бир фарзанди билан турмушидан ажралган ва ҳозирда Европада таҳсил олаётган ёлғиз аёл.\nЛойиҳа қаҳрамонининг илтимосига кўра унинг исми ўзгартирилди.\nИсмим Мадина. Жиззахда туғилиб ўсганман. Ёшим 29 да. Маълумотим олий. Ажрашганман, ҳозир бир нафар ўғлим бор.\nМенинг ҳам кўплаб қизлар қатори келажак, оила ҳақида тасаввурларим жуда чиройли бўлган. Кўп орзулар қилганман, аммо чуқур ўйлаб қилинмаган қарорлар сабаб турмуш борасида омадим келмаган. Менинг ҳаётим, кўрган кечирганларим балки оила қуриш арафасида турган сингилларимга ибрат бўлади деган умидда ушбу мактубни ёзяпман.\nҚиз боланинг бўйи етиши билан совчилар келишни бошлайди. Олам-олам ваъдалар бериб, тезроқ қизни олиб кетишни хоҳлашади. Менда ҳам шундай бўлган. Келган совчилардан бири оиламизга маъқул тушган. Ташқаридан қараганда ҳақиқатан ҳам ҳаммаси жуда яхши эди. Йигитнинг отаси сенатор, онаси уй бекаси. Бўлажак куёв ҳам Молия институтини битириб, органда юқори лавозимда ишларди.\n«Энг муҳими қизингиз ўқимишли экан, буёғига ўзимиз ўқитамиз», деб ваъдалар бериб, уйдагиларимни кўндиришган. Хуллас, 4-босқичда ўқиб юрган пайтларим ота-онамнинг истаги билан ўзим танимаган, билмаган инсонга турмушга чиқдим.\nМен келин бўлиб тушган оилада аёлнинг қадри йўқ эди\nҲар бир қиз келинлик уйини ота уйи билан солиштиради. Мен келин бўлиб тушган оила билан қизлик уйимнинг муҳити тамомила бошқача эди. Ота-онам доим «Қиз бола ўқиб-ўрганиб, ривожланиб бориши керак» деб айтарди. Янги уйимда эса қизлар фақат келинликка, аниқроғи қулликка тайёрланарди. У сигир соғишни, нон ёпишни, таппи қилишни билиши ва албатта, фарзанд туғиши керак. Бўлди. Уларнинг наздида аёлнинг бундан бошқа вазифаси йўқ эди. Келиннинг дунёқараши, маълумоти, иши эса заррача аҳамиятга эга эмас эди.\n4-босқичлигимда оила қурганим учун ҳар куни ўқишга бориб келардим. Университетда овқатланишим, қўшимча харажатлар тугул, ҳатто йўлкирамга ҳам пул беришмас эди. Яхшиям бюджетда ўқирдим.\nБироқ ташқаридан қараганда на турмуш ўртоғим, на қайнанам-қайнотам бундай одамга ўхшарди. Ҳамма «яхши жойга тушдинг» дерди.\nҚайнотам мени ўқимишли деб, яхши кўриб, келин қилган эди. Лекин қайнанам мени ёқтирмас, кўп ёмонларди.\nБиласизми, шундай одамлар бўладики, агар ўзи қийналган бўлса биров қийналмасин, мен кўрган кунларни кўрмасин деб ҳаракат қилади. Лекин афсуски шундай тоифа инсонлар ҳам борки, «мен қийналдимми бошқалар ҳам қийналиши керак» деган тушунча билан зулм қилаверади.\nХуллас, қайнанам иккинчи тоифа вакили эди. У ҳам келинлик пайтида кўп азоблангани учун аламини мендан оларди.\nБитта одамни доим ёмонлайверилса, охири уни ёмон кўриб қоларкансиз. Ҳамманинг кўнглини олишга ҳаракат қилдим. Барибир қайнотамнинг менга нисбатан муносабати совуқлашди.\nАслини олганда, бу оилада аёл кишининг қадри йўқ эди. Мисол учун, ўзларининг қизи, қайнсинглим янги келинлик пайтида қаттиқ калтакланган. Қон кетиб ота уйига қайтиб келган. Аммо қайнотам ўз қизига ҳам ачинмаган. Ўшанда бу оилада нафақат мени, балки аёл зотининг қадри йўқлигини тушунганман.\nҚайнотам сўкиш бўйича «жаҳон чемпиони» эди. Ҳали гапнинг охиригача эшитмасдан сўкиб кетарди. «Ота-онангни қаматвораман» деб қўрқитарди.\nАммо жаҳлидан тушганидан кейин «Кечир, қизим, жаҳлим ёмон-да», деб кечирим сўрарди. Кейинроқ билсам улар учун ота-онадан келиб сўкиниш одатий ҳол экан. Ака-укалар оддий нарсалар учун ҳам бир-бири билан сўкишиб кетаверарди.\nЭримга эса нафақат мени, балки уйдаги вазиятларнинг ҳам аҳамияти йўқ эди. Командировкага кетиб, ойлаб йўқ бўлиб кетарди.\nОрада бўйимда бўлган. Ҳомиладорлик даврим турли келишмовчиликлар сабаб жуда оғир ўтган. Уйга меҳмонлар кўп келарди, усталар ҳам ишларди. Уларнинг ош-овқатини қилардим. Шулар билан овора бўлиб, ўзимга яхши қаролмаганман.\nОй-куним етганда ўғлим касаллик билан туғилган. Бир ой жонлантириш бўлимида ётганмиз. Гемоглабиним 40 га тушиб кетган. Иситмам 40 дан тушмаган. Тузалавермаганимиз туфайли Тошкентга бориб даволаниб келганмиз.\n«Сени шунча қийнашса ҳам нега яшадинг?» дейишингиз мумкин. Мен андиша қилдим. Ота-онам ўртамиёна инсонлар. Қолаверса, ортимда ёш синглим, укам бор. Ўғлим чалажон эди. Ҳатто сут эмишга қийналарди. Тинмай қайт қиларди. Ўзи шунча қийналганим етмагандай, касал бола билан қайтиб борсам, нима бўлади деб ота-онамни ўйлардим. Уларни деб ҳаммасига чидардим.\nУришавериб «дух»имни олиб қўйишган эди\nБолам 2 ёш, аммо юрмасди. Худди чақалоққа ўхшарди. Бир куни кечқурун қайнотам келиб, неварасини сўради. Ўғлим негадир бобосини ёқтирмас, кўрса «бормайман» деб чириллаб йиғларди. Ўшанда ҳам болам бобосига боришни истамади, қайнотам эса уни уриб, орқа тарафга олиб ўтиб кетди.\nАхир у икки ёшли бола-ку, соғ бўлса ҳам хафа бўлмасдим. Сепсис бўлган боламни ургани қаттиқ жаҳлимни чиқарди. Аммо қайнотамга ҳеч нарса деёлмадим. Чунки уришаверишиб «дух»имни олиб қўйишган эди.\nҚарасам қайнукам орқадан тиржайиб қараб турибди. «Нимага куласиз? Сизниям болангизни шунақа уришса, чидайсизми», дедим-у, уйга кириб кетдим. Хонамга кириб боламни ҳимоя қилолмаганимдан йиғладим.\nҚайнукам тезда бориб гапларимни етказган чоғи бир пайт қайнотам чақириб, «Сен ундоқсан, сен бундоқсан, болангни олиб қоламан, ўзингни кўчага ҳайдаб юбораман» деб қўрқитди. Қанча сўкди билмайман, орадан яна озгина вақт ўтиб кечирим сўрашга тушди.\nЭримнинг эса бор-йўқлиги билинмасди. Орган соҳасида ишлагани учун уйга онда-сонда келарди. Айниқса, ўша пайтлари бир пахта, бир ғалла, яна бошқа мавсумлар бўларди. Эрим ишидан у ерга кетиб, ойлаб уйга келмасди. Балки «ўйнаш»лари бордир билмайман... Ҳатто ўғли туғилганда ҳам туғруқхонага келмаган. Шундай қилиб кунлар ўтаверди.\nБир куни тишим йиринглаганидан юзим шишиб кетган, касал эдим. Усталарнинг овқатини бериб, бироз дам олиш учун хонамга кирганимни биламан қайнотам важоҳат билан кириб келиб, «Сен сохта касалсан, касал бўлсанг, бориб уйингда даволан. Йўқол», — деб ҳайдашга тушди.\nБундай ҳолатлар тез-тез такрорланаверганидан сўнг кейинги ҳаётим ҳақида жиддий ўйлай бошладим: Ҳозир-ку ёшман, куч-қувватим бор. 40-50 ёшга кирганимда ёки бундай сиқилавериб чалажон бўлиб қолганимда нима бўлади? Кўчада қоларканманда. На ишим, на пулим бор. Кейин нима қиламан?\nЎйлаб-ўйлаб боламни олиб, тинчгина ота уйимга кетишга қарор қилдим.\nБолам учун оиламни сақлаб қолишга уриндим\nБир муддат қизлик уйимда яшаб, «Майли, болам бор-ку, уни етим қилмай, кўнмай иложим йўқ» деб ҳам ўйладим.\nАммо кўп ўтмай уйга ажрим қоғози келди. Эрим ажрашиш учун судга ариза берган экан. Бордим, ўғлим бор, ярашаман, отасиз ўсмасин, лекин бир шартим бор. Ижарада бўлса ҳам бир неча ой алоҳида яшаб кўрайлик, бундай оилада ўғлим қандай катта бўлади, деб айтдим. Эрим эса яшамайман деган фикрида туриб олди. Мен ажрашмайман деганимдан кейин суд бизга икки марта олти ойдан вақт берди.\nБир куни уйимга хат келди. Унда, «Мадина жуда нияти бузуқ аёл. Асл мақсади уйли, мол-мулкли бўлиш» деган гаплар. Келинлик уйим устимдан ариза ёзган экан. Гапларни ўқиб, қотиб қолдим. Мен билан деярли беш йил яшаб, ҳатто пропискага ҳам қўймаган бўлса, мен қандай уйли бўлишим мумкин, деб жаҳлим чиқди.\nМуддат тугаб, яна судга бордик. Эрим «Бу эрталаб соат 08:00—09:00 чиқиб кетади. Кечқурун 16:00 да кириб келади. Кун бўйи нима қилишини билмайман» деди. Мен коллежда дадам билан бирга ишлашимни, 09:00 дан 16:00 гача дарсим борлигини, агар ишонмаса, ўқув биносидаги камерада текшириши мумкинлигини айтдим.\nСудда устимдан шундай бўҳтонлар ёғилдики, «Бўлди, шу пайтгача яшайман, оиламни сақлайман дердим. Лекин бу одам оталикка нолойиқ экан, ажрашишга розиман» дедим. Томонларнинг розилиги билан суд бизни қонуний ажратди.\nЎшанда эримнинг мамнунлигини кўрганингизда эди... Уйланишига келин тайёр, фақат мен халақит бераётган эканман. Тўғри-да, бизда қиз бола ўйинчоқ бўлса. Бу бўлмаса, бошқаси тайёр туради. Ташқаридан қараганда ҳаммаси зўр. Машҳур олийгоҳни битирган. Яхши жойда ишлайди. Нима қилибди ажрашган бўлса? Бой-бадавлат бўлса бўлди-да дейишади.\nАжрашган аёлларни доим тили ўн қаричга ёки дангасага чиқаришади\nОдамларимиздаги энг ёмон кўрган жиҳатим кўча-кўйда таниса-танимаса, аввало, оиладан бошлаб сўрашади. Турмушга чиққанмисиз, нечта болангиз бор? Ишхонамда ҳам ажрашганимни эшитганлар бунинг сабабини сўрарди. Мен ишимни зўр бажарсам шунинг ўзи етарли эмасми? Оиланинг ишга нима алоқаси бор? Ҳеч қачон «чиройли» сабаб билан ажрашилмайди. Дардим ўзимга етарли, лекин атрофдагилар шунақа саволлар билан баттар эзарди.\nОта-онам менинг вазиятимни тушунди, лекин атрофдагиларнинг «фалончининг қизи қайтиб келибди, айби ўзида бўлса керак» деган гаплари қалбимга қаттиқ ботарди. Чунки бизда ажрашган аёлларни тили 10 қаричга ёки дангасага чиқаришади. Ҳар доим аёл — қора, эркак — оппоқ. Хуллас, нима бўлса ҳам аёлда айб бўлади.\nМен ҳам шундай гап-сўзлардан тушкунликка тушиб қолдим. Депрессиядан чиқиш учун тинимсиз ишладим. Яхшиям қўлимда дипломим бор экан, инглиз тилини билардим. Коллеждан 700-800 соатлаб дарс олдим. Қолган вақтимда репетиторлик қилдим. Кун давомида бир дақиқа бўш вақтимни қолдирмасдим. Кечалари эса йиғлаб чиқардим. Икки йил давомида ўзимга келишим қийин бўлди.\nКейинроқ йиғлагандан, хафа бўлгандан фойда йўқлигини тушундим. Чунки мен учун биров туриб бермади. Ўзинг учун ўл етим бўлдим. Тўғри, етим эмасман, аммо вақт ўтиб англадимки ўзим учун ўзим ҳаракат қилмасам, ўзимга ўзим ёрдам бермасам биров мен учун ҳеч нарса қилиб бермас экан.\nЎша пайтда турли тадбирлар, акцияларга қатнашишни бошладим. Позитив инсонлар даврасида бўлишга ҳаракат қилдим. Олдимга катта мақсад қўйиб, интилавердим. Бир муддат коллежда кейин мактабда инглиз тили ўқитувчиси бўлиб ишладим. Кейинроқ яхши иш таклифи билан Тошкентга кўчиб келдим. Ўғлимни боғчаси борлиги учун у ота-онам билан вилоятда қолди.\nБир муддат Тошкентда халқаро компанияда мутахассис бўлиб фаолият юритдим. Ишлаш давомида мен каби қийналган аёлларни кўриб, хотин-қизлар ҳуқуқларини ҳимоя қилишни ният қилдим. Дипломатия университетига магистратурага ҳужжатларимни топширдим.\nЎзбекистондаги аксарият келинларнинг ҳаёти\nЖамиятда аёлларнинг обрў-эътиборини ошириш, уларнинг ҳуқуқларини ҳимоя қилиш борасида қиладиган ишларимиз жудаям кўп. Магистратурага ўқиш учун ҳуқуқ йўналишини танлашимнинг сабаби ҳам шу.\nЧунки бизда эридан жабр кўрган, кўчада қолган аёлларнинг ҳимояси бўйича қонунлар йўқ, борлари ҳам ишламайди. Мен келин бўлиб тушган жойда қўшниларим келинларини шу даражада қийнардики, уриб бўйнини синдирганлари бўлган. Уриб ногирон қилиб қўйганлар бор. 18 ёшда келин бўлган қизни эри памперс едирган Мустаҳкамдан ҳам баттар қилишган. Эри уриб тишини синдирган. Қайнсингиллари това билан бошига урган.\nАтрофга яхшилаб қаранг. Атрофимизда бундай хўрланган келинлар кўп. Менинг дипломим бор, ишлаб ўзимни таъминлай оламан. Улар-чи? На маълумоти, на иши бор. Улар нима қилади? Тўрт-бешталаб бола туғиб ташлаган. Баъзилари етим, баъзилари ота уйга борса ҳам келини сиғдирмайди.\nОта-онасининг уйига сиғмаган қизлар қаёққа боради? Бирор квартирага бориб фоҳишалик қиладими?\nЭнг ёмони ажрашган аёл ёки бева аёлларга эркакларимиз доим ҳам яхши кўз билан қарайвермайди. Аксарияти уларга иккинчи «сорт» сифатида муносабатда бўлади. Аёл ажрашдими, бўлди у «мусор». Жамиятдан четга чиқариб қўйилади.\nҚариндошларим ажрашаётганимда «Эртага сени ҳеч ким олмайди, 60 ёшли одамга турмушга чиқасанми?» деб айтишган. Қаранг, бизда на моддий, на психологик ёрдам бор.\nУмуман олганда, нафақат ажрашган балки оилали аёлларнинг ҳам ҳуқуқи «нол» даражада. Бориб ҳеч ким ҳимоя қилмайди. Бир куни ижтимоий тармоқдан келинчак ёзяпти: «Опа 3 та болам бор. Эрим расман ажрашмай туриб, уйга бошқа аёлни олиб келди. Мени ҳайдаяпти. Лекин менинг ота-онам йўқ, етимман, борадиган бошпанам йўқ. Болаларим билан нима қилай?»\nБу нарсага аёлларнинг ўзи ва ота-оналарининг ҳам катта айби бор. Вақтида ўқитмаган, бирор ҳунарли қилмаган.\nАёл ожиза эмас. Лекин мукаммал ҳам эмас. Тили, рашки бўлиши табиий. Бу «ҳислат» эркакларда ҳам бор-ку. Улар ҳам сўкинади, рашк қилади. Эркак борича қабул қилиндими, аёлнинг ҳам камчиликларига кўз юмилиши керак деб ҳисоблайман. Лекин баъзи эркаклар аёлининг битта ёмон одати сабаб уни «алмаштиришга» ёки устига хотин олишга ҳаракат қилишади. Тўрт хотинлик ҳам ҳаммага эмас. Унинг ҳам ўзига яраша шартлари бор.\nАслида исломда аёлларнинг ҳуқуқлари энг кўп ҳимоя қилинган. Масалан, Ҳадича онамиз савдогар бўлган, Оиша онамиз керак пайтда ҳалифалик қилган. Нега бугунги кунда бу мисоллар унутилиб, аёл киши фақат бола катта қилиши керак деган терминлар олдинга чиқяпти.\nЭридан ажрашган аёлга турли хушомадлар, «таклифлар» бўлади. Шу вазиятда уларнинг энг катта хатоси ортиқча гап-сўзлардан қутулиш учун кимга бўлса ҳам эрга тегиб кетаверади. Агар у иккинчи хотин бўлса, барибир бахти тўлиқ бўлмайди. Бутун умр ҳақиқат очилиб қолишидан қўрқиб яшайди. Бундай вазиятларда эрга тегиш ҳар доим ҳам муаммонинг ечими бўлмаслиги мумкин.\nҲозир эрим уйланган. Ўғлини йилда икки марта кўргани келади. Баъзида ўғлимнинг кўнгли ўксийди. Қанча меҳр берсангиз ҳам ота-она бағрида ўсган бола бўлмайди. Бироқ носоғлом оилада катта бўлганидан кўра ёлғиз ўсгани афзал.\nРус, инглиз тилларини, математикани яхши билади. Келажакда ҳарбий бўламан деб айтади. Балки вақт ўтиб орзулари ўзгарар, билмайман. Лекин ўғлим ким бўлса ҳам, албатта, аёл кишини қадрлайдиган, меҳрибон инсон бўлиб улғаяди.\nАжрашганимдан афсусланмайман. Чунки ажрашмаслик учун мен қўлимдан келган ҳамма нарсани қилдим. Бор имкониятимни ишга солдим. Бу дунёда қарс икки қўлдан чиқди. Аёл интилавергани билан эркак кишида озгина меҳр, талпиниш ёки заррача ҳурмат бўлмаса, минг у оилани сақлайман деганингиз билан фойдаси йўқ. Қартадан қурилган уй қачондир барибир қулайди. Шунинг учун ҳеч қачон афсусланмайман.\nИккинчи хотин бўлишимни ёки шунчаки гаплашиб юришни таклиф қилганлар ҳам бор. Лекин уларга жойини кўрсатиб юбораман.\nКарьера қилган, ҳаётда ўз ўрнини топган яхши йигитлардан ҳам таклифлар бўляпти. Менинг ёнимда ҳамиша турадиган бўлса, доим қўллаб-қувватласа, албатта, оила қураман. Фақат ўзимга яраша шартларим бор. Мени, ўғлимни борича қабул қилсин.\nЧунки бизда ажрашган аёлларни ўзи керак, боласи эмас. Одатда болаларини ота уйига ташлаб келсин деб шарт қўйишади. Мен эса буни қабул қилолмайман.\nҲозир Италияда таҳсил оляпман\nЎтган йили дипломатиядаги ўқишимни битириб, янада билимларимни кенгайтириш мақсадида Италияга ўқишга топширдим. Қувонарлиси, грант асосида қабул қилиндим. Ҳозир Римда яшаяпман. Бу ерда ўқиш билан бирга туризм бўйича бизнесимни йўлга қўйдим. Шу орқали ўзимнинг харажатларимни қоплаяпман. Уйимга ҳам пул юборяпман. Ўғлим ота-онам билан бирга. Яқин орада ёнимга олиб келмоқчиман. Аллоҳга шукр, ҳаётим яхши, ўз маромида кетяпти.\nКелажакда фақат қизларни ўқитадиган мактаб, уларга юридик ёрдам берадиган уюшма очмоқчиман. Нафақат аёллар, балки болалар бўйича ҳам лойиҳалар қилиш ниятидаман. Бунинг учун, аввало, ўзим яхши ўқиб, молиявий имкониятимни кенгайтиришим лозим. Ҳозир тинмай ўқиб, ўз устимда ишлаяпман.\nМенинг ҳаётим, хатоларим сизларга ибрат бўлсин. Синалмаган инсон билан ҳаёт йўлингизни боғламанг. Бекорчи ҳой-у ҳавасларга берилманг. Тушунаман, аксарият қизларда ўтиш даврида романтикага берилиш бўлади. Ақлли қиз иккита гул ва ўйинчоқларга алданмайди. Ёки ўша берган совғаларини деб синалмаган йигитга турмушга чиқиб кетмайди. Вақти келиб ҳаммаси бўлади. Фақат унгача сабр қилинг, келажагингизни ўйланг.\nАфсуски, яхши жойга эрга тегиш учунгина университетда ўқиётган қизлар бор. Ҳаётим давомида бунга кўп гувоҳ бўлдим. Ҳаётдан мақсад фақат турмуш қуриш эмас. Яшашдан мақсад бўлиши лозим. Ўқинг, илм олинг, Аллоҳни танинг. Руҳан кучли бўлинг.\nЛойиҳа муаллифи ва суҳбатдош: Хонзодабегим Аъзамова\nМуҳаррир: Дилшод Шарипов\nЛойиҳада иштирок этишни истаган аёлларимиз Telegram’даги @daryomuxbiri’га мурожаат қилишлари мумкин.\n08:10, 23.09.2021 107846\n20:55, 23.09.2021 103673\n15:00 Бугун 370\n14:56 Бугун 779\n14:41 Бугун 4520\n14:26 Бугун 1229\n13:54, 21.10.2021 114833\n18:13, 21.10.2021 72944\n18:33, 21.10.2021 70907\n22:36, 20.10.2021 67864


Главная страница Satira - "Навоийда қурилишлар асосан 3та корхонага берилган". Таниш-билишчиликка йўл қўймаслик учун республика штаби тузилади\nKun.uz хабар беришича, аҳолини уй-жой билан таъминлаш дастури ижросини самарали ташкил этиш масалалари муҳокамасига бағишланган видеоселекторда президент Шавкат Мирзиёев вилоятларда уй-жой қурилиши учун пудратчи танлашда шаффофлик йўқлиги билан боғлиқ вазият ҳақида гапирган.\nВилоят ҳокимлари ва уларнинг қурилиш бўйича ўринбосарлари уй-жой қурилиши учун пудратчи танлашда 2-3та ташкилот билан чекланмоқда. Мисол учун, Навоийда деярли барча қурилишлар 3та корхона томонидан амалга оширилмоқда ("Минор Миллениум", "Шарқ жилов меъморлари", "Шарқ қурилиш"). Бунинг салбий оқибатларини Жиззах мисолида ҳамма кўрди, деган давлат раҳбари.\nШунингдек, қурилиш соҳасига сарфланган ҳар бир сўм эга-эгасигача тўлиқ етиб бориши зарурлиги таъкидланди. Шу боис, келгуси йилдан давлат ҳисобидан бўладиган қурилишларда коррупцияга қарши курашиш бўйича янги тизим яратилади.\nБош прокурор ўринбосари бошчилигида республика штаби ва вилоят штаблари тузилади. Улар, қурилиш нархларини асоссиз ошириш, рақобатни бузиш, тасдиқланган лойиҳаларни ўзбошимчалик билан ўзгартириш, таниш-билишчиликка йўл қўймаслик устидан қатъий назорат ўрнатади. Бу масалада банклар ҳам тенг жавобгар бўлади.